टटका खबर, मंगल, १३ जुलाई – Anjoria\nटटका खबर, मंगल, १३ जुलाई\nयूपी के मंत्री नन्दी पर जानलेवा हमला\nयूपी के संस्थागत वित्त मंत्री नंद गोपाल नंदी सोमार का दुपहरिया में जब अपना घर से बगल का शिव मन्दिर जात रहले तवने घरी एगो मोटरसाइकिल में राखल बम के रिमोट से विस्फोट करा के उनकर जान लेबे के कोशिश कइल गइल. मंत्री नंदी, उनकर गनर, एगो पत्रकार आ चार पाँच जने अउर घवाहिल भइल बाड़े. एगो घवाहिल के अस्पताल में मौत हो गइल. पुलिस एह घटना के चुनौती मान के चलत बिया. मुख्यमंत्री मायावती कहले बाड़ी कि अपराधियन के एकर सजा भुगते पड़ी.\nबिहार सरकार किरासन तेल पर से वैट कम कइलसि\nराज्य के जनता के राहत चहुँपावे खातिर बिहार सरकार किरासन तेल पर लागे वाला वैट कम कर दिहलसि जवना से केन्द्र सरकार के बढ़ावल दाम का बावजूद जनता के किरासन तेल सस्ता मिल पावे. वइसे साँच कहीं त किरासन तेल के दाम जरुरत से कम ना रहे के चाहीं काहे कि एकरा के कुछ बेइमान डीजल आ पेट्रोल में मिलावे में इस्तेमाल करेले. बिहार चेम्बर आफ कामर्स सरकार के एह फैसला के स्वागत कइले बा.\nपति विदेश में रहो तबो पत्नी तलाक ले सकेले\nमद्रास हाई कोर्ट फैसला दिहले बिया कि अगर पति विदेश मे होखे बा विदेशी नागरिक होके तबो भारत के फेमिली कोर्ट के अधिकार बा कि शादी संबंधी विवाद के मुकदमा चला सको आ आपन फैसला दे सको. कुछ लोग विदेश में जाके अपना देशी पत्नी के भुला देला आ ओकरा के तलाको ना देब. ऊ बेचारी केनियो के ना रह जाले. धोबी के कुकुर ना घर के ना घाट के वाला हाल हो जाला ओकर.\nखापन के मंजूर नइखे पारिवारिक दरिंदगी पर रोक लगावे के कोशिश\nपरिवार के इज्जत का नाम पर घर के बेटी के जान लेबे के दरिंदगी के बढ़त घटना देखत सरकार कानून में बदलाव ले आवे का कोशिश में बिया. एह कोशिश का खिलाफ खाप पंचायतन के संगठन आपन विरोध दर्ज करावे खातिर राष्ट्रपति के आपन विचार पेश करे के बात कहले बा.\nप्रवासियन का संख्या में आवत कमी धनी देशन के नुकसान चहुँपाई\nइन्टरनेशनल माइग्रेशन आउटलुक २०१० अपना रिपोर्ट में धनी देशन के चेतवले बिया कि निमना समय के साथियन के खराव समय में बिसरा दिहल ओही लोग के नुकसान चहुँपाई. काहे कि धनी देशन के जनसंख्या तेजी से बूढ़ा रहल बा आ श्रमिक बाजार के जरुरत का चलते ओह देशन के विकास गतिविधि धीमे पड़ जाई. साल २००८ में पहिला बेर माइग्रेशन में कमी देखल गइल जवन कि साल २००९ में अउरी गहिरा गइल बा.\nराजस्थान के कांग्रेसी विधायकन का खिलाफ कार्रवाई में उहापोह\nराजस्थान में कांग्रेस चहले रहुवे कि भाजपा विधायकन के असंतोष के फायदा उठा के राज्यसभा के एगो अधिका सीट जीत जाव बाकिर ओकरे सात गो विधायकन के बोट से भाजपा अपना अधिका उम्मीदवार रामजेठमलानी के जीता लिहलसि आ कांग्रेस के अधिका उम्मीदवार पूर्व केन्द्रीय मंत्री संतोष बगरोडिया हार गइलन. अब कांग्रेस ओह सात विधायकन का खिलाफ कवनो कार्रवाई करे में उहापोह में पड़ गइल बिया. भई गति साँप छूछून्दर जइसी, उगिलत आन्हर निगलत कोढ़ी. अगर कुछ करत विया त बहुमत खतरा में पड़त बा आ नइखे करत त अउरी लोग के अइसन करे के शह मिल जाई.\nसुप्रीम कोर्ट अबसे हर केस के फीस लिहल करी\nहजारन करोड़ के मुकदमा बड़का कंपनी कोर्ट के अढ़ाई सौ रुपिया दे के जीत जाली सँ आ कोर्ट ओह लोग से कवनो फीस ना वसूले. अब सु्प्रीम कोर्ट के मुख्य न्यायाधीश आपन राय बतवले बाड़न कि जज लोग का बइठक में विचार का बाद हर केस करे वाला से ओह केस के दाम वसूलल जाई. गरीब आदमी के भले छूट दिहल जाव. ई फीस ओह जुर्माना से अलगा होखी जवन बेजरुरत भा फालतू केस कइला पर लगावल जाला. पता ना सरकारी विभागन के केस का बारे में ई फीस के दी? होखे के त ई चाहीं कि केस के खरचा ओह अधिकारी से वसूलल जाव जवन ओह केस करे के फैसला लिहले रहुवे.\nकरोड़न अल्पसंख्यक घुसपैठियन से बेपरवाह सरकार के कुछ सौ हिन्दू परिवार बरदाश्त नइखे\nपाकिस्तान के हिन्दू आ सिक्ख समुदाय पर होके वाला अत्याचार अनाचार के चलते ओहिजा के अल्पसंख्यक चाहत बाड़े कि भारत चल जासु. बाकिर भारत सरकार ओह मजबूर शरणागतन के लेबे के तइयार नइखे काहे कि एहसे ओकरा सेकूलर आचरण पर आँच आ जाई. ओहिजा से बाँच के निकल आइल कुछ लोग हिन्दुस्तान में अपना रिश्तेदारी में रहत बाड़े आ चाहत बाड़े कि भारत सरकार एहिजा के नागरिकता दे देव, बाकिर सरकार सुनत नइखे.\nअतवार का दिन से बिहारो में झमाझम बरखा होखे लागल बा\nपटना के मौसम विभाग के कहनाम बा कि बिहार में उठल चक्रवात का चलते बिहार आ पूर्वांचल में बरखा हो रहल बा. देरे से सही बाकिर मानसून के आगमन से किसान धान के रोपनी शुरु कर दिहले बाड़े. मौसम विभाग बतवले बिया कि १ जून से १२ जुलाई का बीचे बिहार में औसतन २१५ मि॰मी॰ बरखा भइल जबकि एकर औसत ३०१ मि॰मी॰ होखे के चाहत रहे.\nश्रीलंका से होखेवाला टेस्ट सीरीज में चुटहिल श्रीसंथ के जगहा मुनाफ पटेल के खेलावल जाई. श्रीसंथ के ठेहुना में चोट लागल बा. फीफा वर्ल्डकप में सबसे बेसी महत्व उठावे वाला जर्मनी के आक्टोपस पॉल अबसे भविष्यवाणी ना करी. फुटबाल के बड़का बड़का दिग्गजन के अनुमान पर भारी पड़ल भविष्यवक्ता आक्टोपस पॉल के सन्यास लेबे के एहसे बढ़िया समय ना हो सकत रहुवे. अब लोग हमेशा ओकरा के इज्जत से याद कइल करी.\nPrevious Post: टटका खबर, सोमार, १२ जुलाई\nNext Post: सुंदर सुभूमि भैया भारत के देसवा से…


Indo Srilankan test series was ‘fixed’ – टटका खबर\nIt is being rumoured that the recently held India Srilanka Test series was fixed. Two infamous bookies of India resided in the same hotel with Indian team for the whole duration of the series. Questions are also raised on frequent visit to Srilanka.\nकुछ लोग आरोप लगा रहल बा कि हालही में भइल भारत श्रीलंका टेस्ट शृंखला के परिणाम पहिलही से “फिक्स” रहुवे. शृंखला बरोबरी पर छूटल रहे. संदेह एह चलते जतावल जा रहल बा कि पूरा शृंखला का दौरान भारत के दू गो सट्टेबाज ओहि होटल में ठहरल रहले जवना में भारत के टीम ठहरल रहे. एहू बाति पर सवाल उठावल जा रहल बा कि का कारण बा कि भारत बेर बेर श्रीलंका के दौरा कर रहल बिया.\nपूछला पर आईसीसी के प्रवक्ता कहले कि हर बात के जाँच ना करवावल जाला. अगर संदेह के कवनो बाति होखी त जाँच जरुर करवावल जाई. ओने बिशन सिंह बेदी के कहनाम बा कि अगर एह शृंखला पर तनिको संदेह के गुंजाइश होखे त बढ़िया से जाँच करववला के जरुरत बा.


निरहुआ – Page3– Anjoria\nनिरहुआ (Page 3)\nमहुआ टी0 वी0 पर प्रसारित हो रहल लोकप्रिय गेम शो के बनी करोड़पति के शुक, १५ जुलाई वाला एपिसोड में बिहारी बाबू शत्रुघ्न सिन्हा के सामने हॉट सीट पर बतौर सेलिब्रेटी गेस्ट बइठे जा रहल बा भोजपुरी सिनेमा के हिट आ फिट जोड़ी निरहुआ आ पाखी के. एपिसोड के शुरूआतपूरा पढ़ीं…\nभोजपुरी सिनेमा के सबसे लोकप्रिय आ श्रेष्ठ अभिनेत्री पाखी हेगडे आजु हर नायक, निर्माता, निर्देशक, वितरक, इहां तकले कि सिनेमाघर के मालिकन के पहिला पसन्द बन गइल बाड़ी. गैर भोजपुरी भाषी होखला का बावजूद भोजपुरिया दिल के धड़कन बनल पाखी के कहना बा कि भोजपुरी आ भोजपुरियन से त उनकरपूरा पढ़ीं…\nपिछला तीन साल से लगातार ब्लाक बस्टर फिल्म दे रहल निर्माता निर्देशक रामाकान्त प्रसाद के नयकी फिल्म “दिलजले” के शूटिंग पिछला दिने मुंबई के चांदीवली स्टूडियो में शुरु भइल. कुमारी माई मूवीज आ आदिशक्ति इंटरटेनमेंट का बैनर में बनत एह फिल्म में दिनेशलाल यादव आ विराज भट्ट के सफल जोड़ीपूरा पढ़ीं…\nभोजपुरी फिल्म के किंग स्टार दिनेश लाल यादव आ यंग स्टार जूनियर निरहुआ प्रवेशलाल यादव आजुकाल्ह राजपिपला में जमल बाड़े. कारण बा भोजपुरी के मशहूर फिल्म मेकर आदिशक्ति इंटरटेनमेंट आदिशक्ति इन्टरटेनमेंट के मल्टीस्टारर फिल्म “दुश्मन” के शूटिंग. एह फिल्म में दुनु भाई फिल्मों में सगा भाई का किरदार में बाड़े.पूरा पढ़ीं…\nअबकी का छठ पर्व का पावन मौका पर भोजपुरी सिनेमा के बादशाह सितारा दिनेश लाल यादव निरहुआ के फिल्म “लोफर” रिलीज होखे जा रहल बा. मोनिका सिंह के निर्माण आ संजय सिन्हा के प्रस्तुति “लोफर” के निर्देशन रवि सिन्हा कइले बाड़े. रवि सिन्हा के निर्देशित “भोजपुरिया डॉन” आजुकाल्हु चारो ओरपूरा पढ़ीं…\nभोजपुरी सिनेमा अब देश के सरहद से बाहर निकल के विदेशो का लोकेशन पर शूट होखे लागल बा. अब ले लंदन आ मारीशस में जब तब शूटिंग होत आइल बा. बाकिर पिछला दिने भोजपुरी सिनेमा “आखिरी रास्ता” के यूनिट फिल्म के शूटिंग खातिर बैंकाक चहुँप गइल. श्री प्रियंका पिक्चर्स केपूरा पढ़ीं…\nभोजपुरी सिनेमा के बादशाह कहाये वाला जुबिली स्टार दिनेश लाल यादव निरहुआ भोजपुरी फिल्म निर्मातन के पसन्द त रहबे कइलन, अब हर इलाकाई निर्माता उनका के आपन पहिलका पसन्द बनवले जा रहल बा. चाहे ऊ दक्खिन के, बंगाल के हो, मराठी के हो, भा पंजाबी के हो. हर निर्माता निरहुएपूरा पढ़ीं…\nभोजपुरी सिनेमा के किंग स्टार दिनेश लाल यादव निरहुआ आ हॉटगर्ल पाखी हेगडे आजुकाल्ह एगो भोजपुरी फिल्म आखिरी रास्ता शूटिंग का सिलसिला में बैंकाक गइल बा लोग. श्री प्रियंका पिक्चर्स का बैनर में बनत एह फिल्म के दस दिन के शूटिंग बैंकाक के खूबसूरत लोकेशन पर करावल जा रहल बा.पूरा पढ़ीं…\nअबही ले भोजपुरी सिनेमा में बड़के जातियन के जिनिगी पर केन्द्रित फिल्मन के निर्माण होत आइल बा बाकिर अब पहिला बेर समाज के दलित वर्ग के जिनिगी पर केन्द्रित भोजपुरी फिल्म रणभूमि के निर्माण कइल गइल बा. दलित सम्मान के लड़ाई लड़े जा रहल बा रणभूमि. फिल्म के नायक बुटनपूरा पढ़ीं…\nगोविन्दा का अंदाज में लउकीहे पवन सिंह भोजपुरिया दर्शकन के दिल के धड़कन सुपरस्टार पवन सिंह अब अपना किरदार से दर्शकन का सामने गोविन्दा के याद ताजा करा दीहें. ऊ ठीक ओहि अन्दाज में नजर आवे वाला बाड़न जवना के देख के रउरा लोग का मुँह से अचके निकल जाईपूरा पढ़ीं…


टटका खबर, सोमार, १२ जुलाई – Anjoria\nनाश्ता का मेज पर भोज के कड़ुवाहट मिटावल गइल\nकाल्हू बिहार प्रदेश भाजपा अध्यक्ष डा॰सी॰पी॰ठाकुर का घर पर नाश्ता का मेज पर मुख्यमंत्री नीतीश कुमार, जदयू के प्रदेश अध्यक्ष विजय चौधरी आ भाजपा के अरुण जेटली, अनंत कुमार, सुशील मोदी, रविशंकर मिलल लोग त राष्ट्रीय कार्यकारिणी के बईठका का समय नीतीश कुमार के भोज रद्द करे के कड़ुवाहट मिटावल गइल. तय भइल कि तू हमार दोष मत गिनइहऽ हम तोहार ना गिनाएब! अब भाजपा नरेन्द्र मोदी से प्रचार करवावे भा जदयू तस्लीमुद्दीन से केहू कुछ ना बोली.\nशिवाजी पर लिखल किताब का खिलाफ बिया शिवसेना\nमराठा प्रभुता के प्रतीक आ राष्ट्रगौरव छत्रपति शिवाजी महाराज पर लिखल अमेरिकन जेम्स लैने के किताब, शिवाजी ए हिन्दू किंग इन मुस्लिम इण्डिया, में शिवाजी महाराज का बारे में कुछ अनर्गल बात लिखे के आरोप बा जवना चलते महराष्ट्र सरकार ओकरा के प्रतिबन्धित कर दिहले रहुवे. बाकिर पहिले मुंबई हाईकोर्ट आ अब सुप्रीम कोर्ट ओह प्रतिबन्ध के हटावे के फैसला दिहले बा. शिवसेना कहले बिया कि ओह किताब के केहू के बेचे भा खरीदे ना दिहल जाई.\nमोंटेक सिंह जवाब दिहलन कमलनाथ के\nकमलनाथ कहले रहलन कि योजना आयोग कुर्सी पर बइठ के किताब लिखे वाला लोग से भरल बा जिनका जमीनी असलियत से कवनो वास्ता नइखे. कहलन कि किताब लिखल दोसर बात ह सड़क बनावल दोसर. जवाब में मोंटेक सिंह कहले बाड़न कि सड़क बनावल दोसर बात होला बाकिर ओकर हिसाब किताब रखले बिना रोड बनावे के अनुमति ना दिहल जा सके. सरकारी विभागन के हमेशा मौजूदा धन से बेसी के धन के जरुरत रहेला आ ओह पर रोक लगावे वाला के हू त चाहीं.\nबड़का अस्पतालन पर कैंची चलवली सँ इंस्योरेंस कंपनी\nदेश में एगो सर्वे में देखल गइल कि कुछ बड़का अस्पताल अपना मरीजन से अतना फीस ले लेत बाड़न कि ओकरा बाद खातिर कुछ बचते नइखे. मेडिक्लेम के अस्सी फीसदी धन एगारह फीसदी अस्पताल ले लेत बाड़न. बातचीत से कवनो फायदा ना मिलल त इंस्योरेंस कंपनी अब पहली जुलाई से अपोलो, फोर्टिस, गंगाराम, मैक्स, आ मेडिसिटी जइसन अस्पतालन में मरीजन के मिले वाला कैशलेस सेवा बन्द करा दिहले. अब पहिले अपना पाकिट से फीस भरी, बाद में क्लेम करी, मिल गइल त वाहवाह, ना मिलल त आह आह!\nदू दिन पहिले के बिहार बन्द का दौरान जंगलराज के झलकी मिलल\nसत्ता से दूर रहला से उपजल बेचैनी का चलते राजद आ लोजपा अपना बिहार बन्द का दौरान आपन जंगलीपन खूब देखवले. कई जगहा हिंसक झड़प भइल, लाठी का बल पर दोकान बन्द करावल गइल. लोग के फेर से ऊ दिन याद आ गइल जब बिहार में जंगलराज चलत रहे. गुण्डा लफाड़ियन के पूरा छूट रहे कि जतना लूटे के बा लूट ल स.\nभारत के दिहल जाये वाला सहायता राशि में इंगलैण्ड कटौती कइलस\nअपने गील आटा से परेशान इंगलैण्ड के सरकार पर दबाव बा कि ऊ विदेश के देबे वाला सहायता राशि में कटौती करो. मजबूरन प्रधानमंत्री डेविड कैमरुन भारत के मिले वाला सालाना अढ़ाई सौ मिलियन पाउण्ड के सहायता राशि में कटौती करे के फैसला ले लिहले बाड़े. इंगलैण्ड एहू खातिर चिन्तित बा कि भारत में सहायता का धन से चले वाली योजना में जम के लूट चलेला. कहले बा कि ओह तरह के योजना खातिर धन ना दिहल जाई.\nकाश्मीर घाटी से कर्फ्यू हटावल गइल\nकुछ दिन से शान्ति बनल रहला का बाद काश्मीर में लगावल कर्फ्यू हर जगह से हटा लिहल गइल बा. अब खालि धारा १४४ के प्रतिब्ध लागू बा. आजु काश्मीर में सर्वदलीय बइठक हो रहल बा जवना में पीडीपी शामिल नइखे. प्रधानमंत्री के कहलो पर महबूबा एह खातिर तइयार ना भइली.\nपाकिस्तानी प्रेसिडेण्ट जरदारी हमलावरन के ना सँउपिहन\nपाकिस्तान के प्रेसिडेण्ट जरदारी कहले बाड़न कि मुंबई हमला के षडयंत्रकारियन के हिन्दुस्तान के ना सँउपल जा सके काहे कि ओकरा साथे पाकिस्तान के कवनो प्रत्यार्पण संधि नइखे. एगो कारण अउरी बा जवना के ऊ बतवलन ना. ऊ कारण बा कि जरदारी के अतना औकाते नइखे कि ऊ आतंकियन का खिलाफ कुछ कर सकस..\nपूर्वांचल में मानसून चहुँपिये गइल\nशुक का देर साँझ बलिया के कुछ इलाकन में बरखा भइला के खबर रहे. शनिचर से करीब करीब पूरा पू्वांचल में बरखा होखे लागल बा. तबहियो मानसून कमजोरे कहल जाई.\nफीफा वर्ल्ड कप में आक्टोपस पॉल बाबा के वाहवाही हो गइल जब उनकर भविष्यवाणी सही साबित हो गइल आ स्पेन एक गोल से जीत गइल. सिंगापुर के मनी तोता गलत साबित हो गइल.\nPrevious Post: Double Dhamal by Rinku Ghosh\nNext Post: टटका खबर, मंगल, १३ जुलाई


गमछा पाड़े -4 - अभय कृष्ण त्रिपाठी "विष्णु" - मैना: भोजपुरी साहित्य क उड़ान (Maina Bhojpuri Magazine)\nHome अभय कृष्ण त्रिपाठी "विष्णु" Katha गमछा पाड़े -4 - अभय कृष्ण त्रिपाठी "विष्णु"\nगमछा पाड़े -4 - अभय कृष्ण त्रिपाठी "विष्णु"\nपाड़ेजी के बात सुन के सबकरा चेहरा पर बेचैनी आ गइल. केहू के कुछ ना बुझाइल कि का कहल जाव, बाकि राजन से ना रहल गइल अउरी ऊ तमतमा के पाड़ेजी से सवाल कईलस - 'आप कहे का चाहत हउआ ? चाचाजी के कतल ममता कईले हव?'\n'अबहीं हम कुछ कहत कहाँ बानी जवाईं बाबू. अबहीं त हम सिरिफ पूछत बानी. बाकि जब खाली पूछला पर ईंहाँ के ई हाल बा त कहला पर का होखी ई सोचे के बात बा. वइसे आपके जानकारी खातिर बता दीं कि ममता से ई कतल तबहीं हो सकेला जब ओकरा साथे आप जईसन मरद भी होखे. काहे से कि ममता अकेले अपना बूता पर महादेव बाबू के दिल के दौरा पड़ल शरीर के पंखा से ना लटका सकेले. ई बात सुन के राजन के चेहरा पर परेशानी आ गइ देख के गमछा पाड़े आगा कहलें, का हो गइल जवाईं बाबू ? कहीं हमार बात साँच त नइखे न?'\n'जीऽऽऽ?' - एतना सुने का बाद राजन के चेहरा से लागे लागल जइसे कि सचमुच उहे खूनी होखे.\n'बस कर त गमछा पाड़े! सबके मालूम हव कि भईया के लाश जवना कमरा में पंखा से लटकत मिलल ऊ कमरा अन्दर से बन्द रहे जवन कि पुलिस के आवे के बाद तोड़ल गयल. बाते करे के हव त कुछ ठोस बात करा. ई सब तमाशा करे के जरुरत नाही हव.' - आखिर में बुआजी से ना रहल गइल अउर उ तमतमात गमछा पाड़े पर बरस पड़ली.\n'बहिना जेतने बड़ गुत्थी रहेला ओकरा के सुलझावे में ओतने बड़ नाटक के जरुरत पड़ेला. बाकि बात जब ठोस बात के आ ही गइल बा त हम एतने कहेब कि जदि कातिल ई घर के केहु बा त ऊ सिर्फ अउर सिर्फ राउर ई साहबजादा हो सकेले.' ई बात कह के पाड़ेजी बुआ के लड़िका मोहन के सामने ठाड़ हो जात बाड़े. मोहन के हालत त राजनो से खराब हो गइल. ऊ आपन नजर पाड़ेजी से चोरावे लागल. 'का मोहन बबुआ, तोहरो बहिना के तरह से कुछुओ कहे के बा कि अइसहीं भकुआ भकुआ के एन्ने ओन्ने देखत रहबऽ.'\n'बाकि गमछा चच्चा..?' ममता कुछ कहे के चाहत रहे कि पाड़ेजी इशारा से ओकरा के बोले से रोक के खुद बोले शुरु कइले, 'केहु के कुछ कहे के जरुरत नइखे. हम सबकरा शंका के जवाब देब बाकिर पहिले मोहने बबुआ पर शके ना बलुक यकीनो के कारण बतायेब. -\n'कारण नम्बर एक - हत्या के पहिले वाला हफ्ता में महादेव बाबू अउरी मोहन बबुआ में पइसा के ले के तकरार.' एतना कहला के बाद पाड़ेजी एक पल खातिर सबकर चेहरा देखले अउरी फिर कहे शुरु कइले -\n'कारण नम्बर दू - कउनो कारन से मोहन बबुआ के जेतना पईसा के जरुरत ओतने पईसा महादेव बाबू के अलमारी से गायब होना.' एतना सुनला के बाद मोहन के चेहरा देखे लायक रहे अउरी सब पाड़ेजी के आश्चर्य से देखत रहे.\n'कारन नम्बर तीन. मोहन बबुआ के ओतने पईसा केहु के देत खानी खुद ठलुआ अपना आँखि देखले बा.' एतना कहला के बाद पाड़ेजी मोहन के आँखि में आँख गड़ा के पूछले, 'का हो बबुआ हम साँच कहत बानी नू?'\nसब खामोशी से गमछा पाड़े के बात सुनत रहे बाकि मोहन के माई से ना रहल गइल, अउरी ऊ तिलमिला के गुस्सा में आपन सवाल कइली - 'लगत हव कि पाँच लाख के बात सुन के तोहार दिमाग सचमुच में खराब हो गयल हव. कब्बो कहत हउआ कि भईया के मौत दम घुटले के कारण से भयल अउरी कब्बो कहत हउआ कि मोहन कातिल हवऽ. जबकि भईया के लाश अन्दर से बन्द कमरा से बरामद भयल हव.'\nवइसे ऊँहा मौजूद सबका चेहरा से ईहे लागत रहे कि केहु के गमछा पाड़े के बात नीक ना लागत रहे, बाकि पाड़ेजी के चेहरा से साफ लागत रहे कि ऊ आजे कातिल के पकड़वा दीहें.\n'ठीक बा त अब हम पहिले ई साबित करेब कि भीतर से बन्द कमरा में से कातिल (मोहन के घुरत कहलन) बहरी कइसे आइल?' एतना कहला के बाद पाड़ेजी ममता के ओर मुखातिब भइले. 'ममता बिटिया हम ऊ कमरा मे चले चाहब.'\n'जरुर.' कह के ममता एक तरफ चल दिहलस आ पाछा पाछा सब लोगो. एगो कमरा के बहरी ममता खाड़ हो गइल अऊरी बतवलस कि इहे कमरा बा. पाड़ेजी कमरा में जाये लगले त सब लोग ऊनकरा पीछे जाये लागल लेकिन पाड़ेजी सबकरा के बहरिये रोक दिहले अउरी खुद अकेले अन्दर चल गइले. साथे साथ भीतरी से दरवाजा बन्द कर दिहले. पाँच मिनट से ज्यादा बीतला पर सब केहु आपस मे खुसुर पुसुर करे लागल आ जब ना रहल गइल त सब लोग के बीच दरवाजा खटखटावे के तय भइल.\nएकरा पहिले कि दरवाजा खटखटा के पाड़ेजी से जी से दरवाजा खोले के कहाइत, पाड़ेजी बहरी से आके सबकरा के चउँका दिहले.\n'दरवाजा खटखट करे के दरकार नइखे ममता बिटिया. हम ईहँवा बानी.'\nई आवाज पर सब पलट के देखत बा त पाड़ेजी बहरी से अन्दर आवत रहले आ आके बुआजी के पास खाड़ हो गइले. सब उनकरा के अचरज से देखत रहे, अचरज में बुओजी रही बाकि उनकर चेहरा देख के लागत रहे कि ऊ अबहीओ मोहने क तरफ से कुछ कहे चाहत रहली. एकरा पहिले कि ऊ कुछओ कहती पाड़ेजी हाथ के ईशारा से ऊनका के रोक दिहले. 'बहिना जवनो पुछे ताछे के बा तनिका देर बाद पूछ लीहऽ.' फेर सबकरा से कहलन, 'अब आप सब लोग ई समझ लीं जा कि हम लोग दरवाजा तूड़ के अन्दर जात बानी जा.' कहके पाड़ेजी दरवाजा खोल दिहले अउरी सबकरा साथे भीतरी चल गइले.\nअन्दर जाके सब कमरा के आश्चर्य से देखे लागल काहे से कमरा के दुनो खिड़की बन्द रहे आ पाड़ेजी इत्मीनान से पान मसाला खाये लगले. सब केहु कभी कमरा के त कभी पाड़ेजी के देखे लागल.\n'जेकरा जेकरा शक होखे ऊ पहिले निमना से जाँच लेव कि कमरा के खिड़की अन्दर हाली ठीक से बन्द बा कि ना. बहिना हम त कहेब कि सबसे पहिले तू ही जाँच लऽ.'\nबुआजी खिड़की जाँचे लगली अउर जब तय हो गइल कि खिड़की अन्दर से बन्द बा त उनका माथे पसीना छूटे लागल. पाड़ेजी कबो बुआजी के देखे लगले आ कबो मोहन के. मोहन के त समुझे में ना आवत रहे कि ऊ का कहे. ममतो एकदमे खामोश मगर अचरज से मोहन, बुआजी अउरी पाड़ेजी के बारी बारी से देखे लागल. कमरा के खामोशी पाड़ेजी के जवन आवाज से टूटल ओकरा के सुन के आ ओकर प्रतिक्रया देख के सब अउरी आश्चर्य में पड़ गइल. जबकि पाड़ेजी के चेहरा पर निश्चिन्तता के भाव बरकरार रहे. मानो पाड़ेजी मामला सुलझा दिहले.\nआखिर पाड़ेजी कइले का?\nअंक - 80 (17 मई 2016)


काहे ओराइल जाता बा पहचान\nबदल गइल बाड़े सब इन्सान।।\nसब खेल करावत बावे पइसा\nमिल जात बाटे जइसा के तइसा।।\nलोगवा त रहे सभे पहिले मिल-जुल\nअब तऽ बढ़ल जाता बा बात फिजुल।।\nबिलाइल जाता दिन पर दिन संस्कार\nबदलल जाता बा लोगवा के ब्यवहार।।\nनइखे मिलत अब दही के भात\nना खियावे लोगवा बइठा के पात।।\nनइखे जोतात अब तऽ बैलवा से हर\nनाही लउकत बा कहीं फुस के घर।।\nओरा गइल बा बड़ छोट के लेहाज\nनीचे तऽ भइल जाता बा सब समाज।।\nबढ़ गइल अब चोरी डकइती\nखाली माँगता अब फिरउती।।\nडेगे डेगे बढ़ल जाता खातरा\nसब जगह होत बावे लफड़ा।।\nप्रिंस हो अब होत नइखे बरदास्त\nकब का होई इहे नइखे बुझात ।।\nका करबऽ ऐतना कमाई\nघरवा तुहू आवऽ ऐ भाई।।\nरोअत बाड़ी घरवा में माई भौजाई\nआसरा लगवले बहनिया भाई कब आई।।\nभलही तू गइलऽ भइया दुर नूं हो\nरहे सब केहू ओह घड़ी मजबूर नूं हो।।\nहमरो पुरा भइल मनवा के आस\nतहरा बिनू लिआत नइखे सांस।।\nदुनो भाई घरवा नूं रहल जाई\nदर दोकान ऐहीजा कइल जाई।।\nअब त ना होई कबो बुरा हाल\nहर दम रहल जाई खुशहाल।।\nपटी पटीदार तरक्की देखि जरबे करी\nबढ़ल देखी के अब उ हहरबे करी।।\nजग परोज में बहुत छुटत बा नेवता\nबड़ी मुश्किल से पुजात बाड़े घर के देवता।।\nकेहूं दितऽ प्रिंस के समुझाई\nघरवा आ जइतs ऐ मोर भाई।।\nअब सब छोड़ी किनाई अब लंहगा\nगहना के आस छोड़ी सोना भइल मंहगा।।\nनाही किनाई अब गरदनवा के हार\nसब छोड़ी राजा किनदी ना ऐगो कार।।\nसोना के पानी चढ़ावल जाय\nकवनो नइखे दोसर उपाय।।\nनाही किनाई कान के बाली\nराजा रूपया बचाई खाली।।\nरखल रखल बेकार होई गाहना\nराजा मानऽ ना हमार काहना।।\nदमवा त चढ़ल जाता रोजे आसमानवा\nकइसे किनाई तहरो सिंगार के समानवा ।।\nका करबू बनवाई ऐतना गाहनावा\nमान जा तुहू प्रिंस के काहनावा।।\nजोधपुर से शाल बलमजी दिल्ली से ओठलाली।\nमंगाई दिहीं जयपुर से चुनरिया लाले रंग वाली।।\nसिल्कवा के सड़िया बनेला राजा हो आसाम\nमिलेला ओहपर कइल सुनर सुनर काम।।\nराजस्थानी लंहगा मंहगा ब्लाउज लागल जाली।\nमंगाइ दीहीं कोल्हापुर से सैण्डिल हाई हिल वाली।।\nगोरखपुर के बिंदिया चमचम धनबाद से बाली\nमंगाई दीहीं नागपुर से नांरगी हाली हाली।।\nरायपुर से कंगना बालेश्वर से बाला\nछपरा मे मिले ला मोतियन के माला।।\nहथुआ से हार ,हसुलिया सिवान वाली\nमंगाई दीहीं बम्बे से मोबाईल नेट वाली।।\nआरा से बिछीया गाजीपुर से गोड़हरा\nमोतीझील से मेहदी मंगाई दिहीं कजारा।।\nकिरीम पाउडर मंगइति जिला बलिया\nलागित खूबे भोरे भोरे गोरे गोरे गलिया।।\nपहिरी संवर के आइब तोहरे पंजरा\nप्रिंस हो ओढ़ाइब तोहे आपन आँचरा।।\nखुशी से नाची मनवा नेहिया बजाई ताली\nमंगाई दीहीं आलता बंगाल लाल वाली।\nकहँवा से आइल इ सिसटम बफर !\nखतम भइल जाता,पॉति के सफर ।।\nलोगवा रहता हरमेश ताडातडी मे !\nखा तालो खाना खडे हडबडी में !!\nकहँवा खियावत बा लोग अब पूछ के !\nबेसी बा कि कमी बा रउरा अउरी कुछ के !!\nना अब केहू चलावता पानी !\nदिन दिन नाया नाया लउके कहानी !!\nपुरी कहीं नइखे लउकत भर दउरा !\nगीति मॉगर गारी सुनात नइखी गउरा\nभाग दउड़ के सबकर होखता खाना\nबूढ लइका नवहा मेहरारू मरदाना !!\nनइखे मिलत भोज खाये के सुख\nप्रिंस हो का करब भइल बड़ी दुख।।\nपिछला लेखगंवार | भोजपुरी कहानी | गणपति सिंह\nअगिला लेखमाई शैलपुत्री पहिलका रूप | निर्भय नीर


बबुअवा से त बबुनिए नीमन (बतकुच्चन – १२८) – Anjoria\nबबुअवा से त बबुनिए नीमन (बतकुच्चन – १२८)\nअक्टूबर 1, 2013 बतकुच्चन\nबबुअवा से त बबुनिए नीमन रहीत. बाकिर का कइल जाव, उ आन घर के हो गइल आ दमदा नाम कमा लिहले बा. एहसे अब बबुनिया के आगे करे में डर लागत बा. बाकिर एह मुद्दा पर आगे कुछ कहि के फसल ना चाहब आ लवटब पिछला दिन का बाढ़ का तरफ. आए दिन खबर मिलत रहे कि एहिजा हई धस गइल ओहिजा हउ भस गइल. हिन्दी के ध्वस्त आ विध्वंस जइसने संबंध धसला आ भसला में बा. कवनो चीज भा निर्माण अपने से ध्वस्त हो सकेला आ ओकरा के ध्वस्त कइलो जा सकेला. त जब ओकरा के ध्वस्त कइल जाव त ओही के विध्वंस कहल जाला. विध्वंसे से मिलत जुलत होला संहार. बाकिर विध्वंस निर्जीव के कइल जाला इ संहार सजीव के. हालांकि नीरज के एगो कविता के एक लाइन में सृजन के संहार के बात कहल गइल बा, संहार ही हो जब सृजन के नाम पर तब सृजन का संहार ही भवितव्य है. एहिजा सिरजल चीझु का साथे संहार के जोड़ल गइल बा आ सिरजल निर्जीवे के जा सकेला. सजीव के सृजन हमनी के वश मे नइखे, संहार भलहीं कर लीं. चलीं फेर लवटल जाव धसल आ भसल पर. आ एकरे से साफ हो जाई धसावल आ भसावल के अंतर. धसावल में धँसल शामिल होले. जब कवनो चीज समतल से नीचे चल जाव त कहल जाला कि धस गइल आ जब एकरा के कइल जाव त धसावल जाला धसावे के काम होला. भसल आ भसावल में कवनो चीझु टूट के बिखर के गिर जाला भा ओकरा के तूड़ के बिखरा दिहल जाला. एह हालत में ऊ गिर त जाला बाकिर धसे ना जमीन का उपरे समतल से उपरे रहि जाला.\nअब पिछला दिने मुजफ्फरनगर में भइल तवन संहार त रहबे कइल बहुत कुछ के भसाइओ दिहलसि ई दंगा. कहे वाला कहत बाड़ें कि दू गो गोल मिल के ई काम कइलसि आ एही बहाने आपन गोटी लाल कर लिहलसि. बाकिर देखे में मिलत बा कि एह दंगा के हाल उहे हो गइल जवन कबो पुअरा के गाँज में आग लगवला से हो जाला. एक बेर ढंग से लहक उठल त फेर ओकरा के बुतावल मुश्किल हो जाला. धसावे में त रउरा एह बात के निर्णय कर सकीले कि कतना धसावे के बा बाकिर भसावे में राउर नियन्त्रण ना रहि जाव. काहे कि जब कवनो चीझु भसल शुरू करेला त ओह प्रक्रिया में बहुत कुछ अबुझो शामिल हो जाला जवना के पहिले से अनुमान ना लगावल जा सकत रहे. चहनी त कि आग ओतने लगाईं कि ओकरा आँच से घबरा के लोग हमरा छाँहे आ जाव बाकिर लहोक अइसन उठ गइल कि ऊ हमरा से बिदक के फरका जाए ला तइयार हो गइल बा. अब उ घबरा के दोसर ठाँव खोजे में लाग गइल बा आ लागत बा कि हमार वोट बैंक अब धसे भा ना भस जरूर जाई.\nराजनीति का मैदान में एह घरी एही धसवला आ भसवला के दौर चल रहल बा. बात मामर हेठ करे से उपर उठ गइल बा. दू गो बड़का गोल एक दोसरा के धसावे भसावे में लाग गइल बाड़ें. गनीमत बस अतने बा कि केहू केहू के हिंदमहासागर में फेंके के बात नइखे करत. एगो गोल आपन नेता चुन के बता दिहले बा दोसरका गोल चुन त लिहले बा बाकिर बतावल नइखे चाहत. काहे कि तब जीत के वाहवाही का साथे हार के जिम्मो उठावे के पड़ी आ केहू नइखे चाहत कि बबुआ के कान्ह पर हार के बोझा पड़े के अनेसो बन सके. बाकिर हमरा त इहे लागत कि बबुआ से बबुनिए ठीक रहीत. बाकिर जमाना के दोस बा कि महतारी अपना बेटा के त आपन मानेले आ बेटी के बिरान.\nउपर चढ़ के देखा त घर घर एके लेखा!\n(२२ सितंबर २०१३)\nशासन चलावल, बच्चा पालल आ दूध उबालल बिना खड़ा भइले ना हो पावे ( बतकुच्चन – १२७)\nटेंटीहा, लरछूत, आ पराछूत (बतकुच्चन – १२९)\nअप्रैल 19, 2021 Editor\nOne thought on “बबुअवा से त बबुनिए नीमन (बतकुच्चन – १२८)”\nNEEMAN SINGH कहते हैं:\nअक्टूबर 1, 2013 को 7:21 अपराह्न पर\nनीमन त नीमने होला\nबाकिर बेडी काटल बड़ी मुस्किल होला .


टटका खबर, मंगल ३० मार्च – Anjoria\nटटका खबर, मंगल ३० मार्च\nमार्च 30, 2010 news in bhojpuri, टटका खबर\nजेल अपराधियन के किला बन गइल बा\nयूपी का जेल में बन्द अपराधी ओहिजे से आपन अपराध साम्राज्य चलावत बाड़े आ प्रशासन या त मूकदर्शक बनल रहेला या खुलेआम संरक्षण देबेला ओह अपराधियन के. उरई जेल में भइल संघर्ष का बाद लीपापोती का प्रायस में काल्हु पूरा प्रदेश के जेलन पर छापामारी के खानापूरी कइल गइल. कहीं कवनो गड़बड़ी ना मिलल. आल इज वेल!\nकई साल से एके जिला में जमल सिपाहियन के तबादला आदेश\nकई साल से एकही जिला में जमल सिपाही अब नया ठिकाना पर बेजल जइहें. राज्य सरकार के एह फैसला का बाद हर जगह पुलिस विभाग में हड़कम्प मचल बा. बलिये में करीब साढ़े सात सौ सिपाही एह फैसला का चलते दोसरा जिला भेजल जइहें. ढेर दिन से एके जगह जमल सिपाहियन के तानाबाना लोकल अपराधियन से जुड़े लागेला आ दुनु एक दोसरा के संरक्षण देबे लागेलें. अब ऊ लोग आपन तबादला रोकवावे खातिर कोर्ट का शरण में जाये लागल बा.\nगाजीपुर में नाव पलटला से दू जने डूब गइलें\nभाँवरकोल थाना के मुबारकपुर गाँव का लगे काल्हु एगो नाव पलट गइल जवना से शेरपुरकलां के दू गो आदमी डुब गइलें. बाकी बारह जने या त पवँड़ के बाहर निकल अइलें या दोसर लोग बचा लिहल. बाकी दू जने डूब के दहा गइलें आ ओह लोग के लाशो ना मिल पावल.\nविधायक यशपाल रावत के गिरफ्तारी खातिर छापामारी\nगोरखपुर के एगो ठीकेदार के हत्या का मामिला में सहजनवा के निर्दलीय विधायक यशपाल रावत के गिरफ्तारी खातिर पुलिस छापामारी हो रहल बा बाकिर विधायक जी भेंटात नइखन. कहल जा रहल बा कि बीसियो साल से विधायक आ ठीकेदार का बीचे पारिवारिक दुश्मनी चलत आइल बा आ ओहि के परिणति एह हत्या में भइल बा.\nभोजपुरी महोत्सव स्थगित\n३ आ ४ अप्रेल के छपरा में होखेवाला अंतर्राष्ट्रीय भोजपुरी महोत्सव स्थगित हो गइल बा. एकर कारण बतावल गइल बा कि मारीशस सूरीनाम में अप्रेल मई में चुनाव होखे जा रहल बा जवना चलते ओहिजा के राजनेता एहमें अबही शामिल ना हो पवतें. आयोजक लोग का बइठक में छपरा में अंतर्राष्ट्रीय भोजपुरी विश्वविद्यालय के स्थापना पर विचार भइल आ जेपी विश्वविद्यालय से माँग कइल गइल कि भोजपुरी के पढ़ाई एही साल से शुरु कर दिहल जाव.\nमाओवादी प्रचन्ड कपालभाति कइलन\nयोग शिक्षा के विरोधी रहल माओवादी नेता कमल दहल प्रचण्ड योगगुरु बाबा रामदेव का काठमाण्डू शिविर में शामिल भइलें आ कपालभाति आ प्राणायाम सिखलन. बाद में कहलन कि योग साधना सामाजिक रुपान्तर मे् मददगार हो सकेला. बाबा रामदेव कहले बाड़े कि योग आ माओवाद के मिलन से दुनिया में शांति आ समृद्धि आई.\nसिवान चीनी मिल में बमबारी\nअतवार का रात एसकेजी सुगर मिल में चोरी करे घुसल बदमाश गार्डन के हल्ला कइला पर ताबड़तोड़ बम विस्फोट कइलें जवना से एगो गार्ड घवाहिल हो गइल. पुलिस मामिला के तहकीकात करत बिया आ खोजी कुत्ता लगा के हमलावरन के चिन्हे के कोशिश करत बिया. बाकिर अबले कवनो परिणाम सामने नइखे आइल.\nअमिताभ बच्चन का समर्थन में खुल के आइल भाजपा\nगुजरात के पर्यटन ब्राण्ड एम्बेसडर बने वाला अमिताभ बच्चन का पाछा कांग्रेसी हाथ धो के पड़ल बाड़े त भाजपा खुलेआम उनका समर्थन में आ गइल बा. नरेन्द्र मोदी कहलें कि तालिबानी मनोवृति के लोग बिग बी के आलोचना कर रहल बा. कहलन कि गुजरात का विरोध में आपन बुद्धि हेरा देबे वाला लोग काल्हु अमूल दूध मक्खन, भा निमको खाये पर रोक लगावे के बात कर सकेलें काहे कि ई सब गुजरात से आवेला.\nमास्को मेट्रो पर आतंकी हमला में सैंतीस के मौत\nचेचन्या के मजहबी आतंकवादी काल्हु मास्को मेट्रो पर आत्मघाती हमला कर दिहलें जवना से कम से कम सैंतीस आदमी के जान चल गइल. मेट्रो पर ई हमला छह साल का बाद भइल बा. अबले कवनो संगठन एकर जिम्मेदारी नइखे सकरले बाकिर रुस के संघीय सुरक्षा सेवा के संदेह बा कि एकरा पाछे चेचन्या के आतंकवादी हो सकेलें.\nसानिया मिर्जा के निकाह शोएब मलिक से\nपाकिस्तानी टीवी चैनल जियो का रिपोर्ट में कहल गइल बा कि भारत के टेनिस खिलाड़ी सानिया मिर्जा के सगाई पाकिस्तान के क्रिकेट खिलाड़ी शोएब मल्लिक से हो गइल बा आ अप्रेल में दुनु के निकाह हो जाई. शोएब एकरा पहिलहू हैदराबाद के एगो लड़की का साथ फोन पर निकाह कइला का चलते चर्चा में आइल रहलें. चैनल का मुताबिक वलीमा १६ बा १७ अप्रेल के लाहौर में होखी.\nटटका खबर, सोमार, २९ मार्च\nटटका खबर, बुध ३१ मार्च


काबुल के मोरचावालू – Hum Bhojpuria\n- '' हई देखबे नू काबुल के मोरचावालू के चटकवाही!\nअइसन मरद त देखबे ना कइनी।"\n- " तू का जानो बड़का इमदी कइसन होखता है।\n- " आ मार बढ़नी रे ! बड़का अदमी रउआ इहाँ पैदा\nई ह अपना समय के बड़ा प्रसिध्द आ कहीं त विश्व प्रसिद्ध नाटक ' लोहा सिंह ' के पात्र ' खदेरन के मदर ' आ ' लोहा सिंह ' के संवाद। एह रेडियो नाट्य श्रृंखला के लेखक, निदेशक आ मुख्य पात्र लोहा सिंह के किरदार निबाहेवाला रहीं ' पद्मश्री प्रोफेसर रामेश्वर सिंह ' काश्यप '। काश्यप जी के नाम के बड़ा शोर रहे, सोहरत रहे। बाकिर ई शोहरत रहे ' लोहा सिंह ' के नाम से। पटना रेडियो पर रोजे साँझ के साढ़े छव बजे आवे वाला कार्यक्रम ' चौपाल ' में एतवार के दिन एह नाटक के प्रसारण होत रहे आ ओही के मंगर के रात में नाटक कार्यक्रम में दोहरिआवल जात रहे। हम होश सम्हरनी त एह नाटक के प्रति लोग में गजब के आकर्षण रहे। गाँवा गाँई रेडियो त कम रहे। जेकरा दुआर पर रहे, सुने खातिर भीड़ लागत रहे। अपना भोजपुरिआवल अंगरेजी आ हिंदी के फेंट-फाट से बनल सिपहिया भाषा से लोहा सिंह के पात्र त प्रभाव छोड़ते रहे; खदेरन के मदर, खदेरन, बुलाकी, भगजोगनी, फाटक ( पाठक ) बाबा आ कवि जी के पात्र निखालिस भोजपुरी में चुटिला संवाद से सीधे जन साधारण से जुड़ जात रहे। भारत - चीन युद्ध के पृष्ठभूमि में श्रृंखला बद्ध नाटक अलग मोर्चा बना के लड़ल रहे, आ पेकिंग रेडियो कई बेर ई कह चुकल रहे कि नेहरू पटना रेडियो में एक भैंसा पाल रखा है जो चीन की दिवार को सिंह से टक्कर मारकर गिरा देना चाहता है। आम जनता चीन युद्ध के जानकारी खातिर समाचार से बेसी लोहा सिंह नाटक पर विश्वास करत रहे। आगे चल के जनता के जागरूक बनावे खातिर एह नाटक के प्रसारण होत रहल आ अपना भाव-भाषा-शैली से संवाद करके संदेश देवे में कामयाब रहल। कबहीं-कबहीं चौपाल कार्यक्रम में काश्यप जी तपेसर भाई के नाम से भोजपुरी के कम्पीयरर बन के आवत रहीं। ओह समय हम का जानत रहीं कि आगे चल के काश्यप जी के सम्पर्क में आवे आ आशीर्वाद पावे के अवसर भेंटाई।\n" जानते नू हैं फाटक बाबा ! मरद दिन भर अपना दिमाग का इस्तेमाल करके मगजमारी करती है, एही से ओकरा माथा के बार उड़िया जावता है आ मेहरारू सब अपने मुँहवा का इस्तेमाल कर दिन भर चर-चर-चर-चर करती रहती है, एही से उसको दाढ़ी मोछ नहीं होखता है।"\nओह दिन हमरा इहाँ सम्मान गोष्ठी के बाद अक्षयवर दीक्षित के आ काश्यप जी के महाकवि आचार्य जानकी बल्लभ शास्त्री आ प्रख्यात आलोचक कामेश्वर सिंह शर्मा से मिले के कार्यक्रम बनल आ हम साथे गइनी। झुलफुलाह साँझ रहे, बिजुरी गायब रहे। पहुँचते बात बतकही से जे रोचक प्रसंग बनल, जवन भुलइले ना भुलाए। पहिले शास्त्री जी के इहाँ पहुँचलीं जा। शास्त्री जी पूछलीं - " कौन " ? काश्यप जी उत्तर देलीं - "काश्यप "। शास्त्री जी -- "आइये, आइये, हमारे यहाँ की कुरसी में अँट सकिये तो बैठिये। " काश्यप जी -- " गुरुदेव ! कुरसी में अँटने की बात कहाँ से आ गई ? " शास्त्री जी फेर व्ंयग्यात्मक बोललीं- " आप प्राचार्य हैं ओर मेरे यहाँ तो प्राचार्य की कुर्सी नहीं है।"\nबइठला के साथे हाल-चाल, कुशल-क्षेम भइल। आ लगले शास्त्री जी पत्नी के हाँक लगवनी- " भाई साहब कहाँ है? (शास्त्री जी पत्नी के बड़े चाहे भाई साहेब ही कहत रहीं) आइये, देखिए तो भला कौन आया है? आप दिन भर कान से रेडियो लटकाये चलती हैं। देखिये देखिये लोहा सिंह जी आये हैं। " तब तक हाथ में लालटेन लिहले शास्त्री जी के पत्नी छायादेवी निकलली आ लालटेन के अँजोर काश्यप जी के चेहरा ओर करके झुक के अभिवादन करत कहली - "आप लोहा सिंह कह रहे हैं, ये तो बिल्कुल सोना सिंह लग रहे हैं। " कहे के बात ना बा कि रौशनी में काश्यप जी के गोर भभूका चेहरा सचहूँ सोना लेखा दमक उठल रहे। कुछ देर तक पुरान-पुरान बात के इआद कइल जात रहल। हँसी ठहाका लागत रहल। बेकतीगत बात होत रहल। शास्त्री जी पूछनी कि कहाँ ठहरे के बा, त काश्यप जी बतवनी कि रिपुसूदन बाबू के इहाँ। शास्त्री जी एहू पर चुटकी लिहनी कि इस शहर में तो भोजपुरी के ठिकेदार रिपुसूदन जी ही हैं। " ठहाका लागल। ओकरा बाद कामेश्वर सिंह शर्मा किहाँ काश्यप जी के ले के गइनी। दुनों लोग बैचमेट रहलें। घर परिवार से लेके नौकरी-चाकरी, लेखन-प्रकाशन के बारे में बात होखल। उहाँ से लेके विश्वविद्यालय परिसर, रिपुसूदन बाबू के आवास पर। आठ बजे से रात एगारह बजे रात तक कवि गोष्ठी। काश्यप जी के अलावे सतीश जी, अनिरुद्ध जी, दीक्षित जी, विरल जी, हम आ दू चार लोग हिन्दी-उर्दू वाला। बिहान भइला काश्यप जी पटना बस से वापस भइलीं। बस में शारदा सिन्हा के गीत बाजत रहे। सासाराम वापस भइला पर रिपुसूदन बाबू किहाँ सकुशल वापसी के चिट्ठी लिखनी आ लिखनी-- " बस में शारदा सिन्हा के गीत सुनत अइनी ह, क्या गाती है, मुआ घालती है।"\n1991 ई. के गरमी के दिन में पटना में उहाँ के निजी आवास पर फेर भेंट भइल। हम कवनो काम से पटना गइल रहीं। दूबे जी से पता चलल कि काश्यप जी पटना में बानी। दुनों भाई उहाँ पहुँचनी। प्रणाम करके बइठ गइनी। मामला गम्हीर बुझात रहे। काश्यप जी कवनो संचिका में डूबल रहीं। अकादमी के निदेशक विक्रमादित्य मिश्र के चेहरा पर तनाव झलकत रहे। दू तीन अउर लोग रहे। उहो लोग चुपचाप बइठल रहे। हमनियो मौन बइठ गइलीं। काश्यप जी के मकान भाड़ा पर लागल रहे आ किरायादार रहत रहे। कुछ हिस्सा काश्यप जी अइला गइला पर अपना उपयोग लागि रखले रहीं। ऊ किरायादार किरायादार कम, परिवार जइसन रहे आ काश्यप जी के रहला पर अभिभावक सरूप धेयान राखत रहै। राखो काहे ना, काश्यप जी त धरोहर रहीं। हँ त एह गम्हीर वातावरण में खलल डरलस एगो तरकारी बेचेवाली- " सब्जी लिआई, सब्जी? गोभी, टमाटर, भींडी, करैला, धनिया पत्ता, मिरचाई।" केहू कुछ ना बोलल। सब्जी वाली हल्ला करत बरामदा के गेट तक आ गइल। तब ले घर के भीतर से एगो लरिका तेजी से निकलल आ चुप रहे के इशारा करत कहलस- " ना लिआई।" सब्जीवाली चुप रहे के इशारा पर धेयान ना देत ओतने तेज आवाज में बोलल- " काहे ना लिआई ? इहाँ त बरमहल लिआला।" ऊ माथ के टोकरी नीचे उतार के रखलस। लरिकवा धीरहीं खिसिया के बोलल- " जा तारू कि ना। " काश्यपजी के धेयान भंग हो चुकल रहे। उहाँ का फाइल टेबुल पर राखत कहनी- " ई मानी ना।" अब बिना ठहाका के रह सकत रहे। गम्हीर वातावरण हल्लुक हो गइल।\nहमरा पी-एच० डी० के मौखिकी रहे 21 सितम्बर, 1991 ई. के। हमरा छुट्टी के अभाव रहे। हम परीक्षा के एक दिन पहिले पटना से सुपर फास्ट पकड़ के राँची साँझ में पहुँचनी। बूथ से अपना गाइड आ राँची विश्वविद्यालय के हिन्दी विभाग के आचार्य आ अध्यक्ष डॉ० दिनेश्वर प्रसाद जी के फोन कइनी, त उहाँ का होटल के नाम बतवनी, जवना में उहाँ का कवनो शिष्य के भेज के बुकिंग करवा देले रहीं। उहाँ का बतवनी कि काश्यपो जी ओही ट्रेन से आ रहल बानी आ ओही होटल में बुकिंग बा। ई डॉ० दिनेश्वर प्रसाद जी के सहजता, सरलता आ अपना शिष्यन के प्रति ममत्व रहे कि ओकरा काम के हल निकालत रहीं। खैर उहाँ के प्रति अउर कबहीं। होटल पहुँचनी त स्वागत काउन्टर पर ही काश्यप जी, उहाँ के पत्नी आ भाई ब्रजकिशोर दूबे मिल गइनी। काश्यप जी ओह घरी दूबे जी के साथ लेके कतहीं आवत-जात रहीं। प्रणामा पाती भइल आ आपन-आपन रूम पकड़ाइल। बिहने सबेरे उठ के तैयार भइनी आ दिनेश्वर बाबू के इहाँ गइनी। उहाँ का कहनी कि दुपहर में हिन्दी विभाग में परीक्षा होई। 30-35 आदमी जुट सकत बा। छात्र लोग के वर्ग नइखे चलत एह से जादे लोग ना जुटी। हम छोट भाई के जे पतरातू से उहाँ के हमरा साहित्यिक मित्र लोग के साथ आइल रहस पैंतीस लोग के बढ़िया नाश्ता के पैकेट के आर्डर देवे के कहनी आ होटल लवट गइनी। दूबे जी से पता चलल काश्यप जी बेटी के आवास पर पत्नी के छोड़े गइल बानी। जल्दीए आइब। भोजन एतहीं करब। काश्यप जी अइनी, उहाँ का भोजन अपना रूम में मँगा के करत रहीं त हम गइनी, त उहाँ का कहनी कि ' भोजन विजय ' कर रहल बानी। उहाँ के बतवनी कि भोजन के आज्ञा आ बीजे असल में आज्ञा लेके भोजन तैयार करावल ह आ बिजे करावल के मतलब भोजन विजय खातिर अनुरोध कइल ह। उहाँ के कहनी भोजन विजय सब लोग ना कर सके, ओह में मैथिली लोग पारंगत होला आ एह संदर्भ के एगो किस्सा सुनवलीं कि पटना विश्वविद्यालय के उहाँ के एगो प्रोफेसर मित्र कइसे कवनो होटल के साढ़े तीन ट्रे चंद्रकला मिठाई खा गइल रहस।\nखैर, हमरा शोध निदेशक आ हिंदी के हेड दिनेश्वर बाबू के उमेद से अधिका, लगभग साठहन लोग मौखिकी कक्ष में उपस्थित रहलें। जेकरे पता चलल कि भोजपुरी के विषय पर वाइवा बा आ काश्यप जी परीक्षक बानी, ऊ जुम गइल। जेकर नाम हमरा इआद बा, ओह में विभाग के अध्यापकगण- डॉ. सिद्धनाथ कुमार, डॉ. बालेन्दुशेखर तिवारी, प्रो. सिद्धेश्वर आ दोसरा दोसरा कॉलेज के कई लोग, जेह में डॉ. श्रवण कुमार गोस्वामी, डॉ. ऋता शुक्ला आदि नाम प्रमुख रहे। एह लोग के उपस्थिति हमरा मन में डरो पैदा करत रहे आ गरिमो भरत रहे। हम नावाकिफ रहीं कि मौखिकी कइसे होला। हमरा ई रहे कि परीक्षक के अलावहूँ अउर लोग पूछ सकत बा। बाकिर कागजी औपचारिकता पूरा कइला के बाद काश्यप जी चार गो सवाल कइनी। तीन सवाल के हम आसानी से जवाब देनी। चउथा सवाल समझे में कठिनाई भइल त उहाँ का फरिअवनी। हमार जवाब सुनला के बाद उहाँ के कहनी कि उहाँ का संतुष्ट बानी, अउर केकरो पूछे के होखे त पूछे। दिनेश्वर बाबू कहनी कि इहाँ ई परिपाटी नइखे। तब उहाँ का कहनी - " तो मिश्र जी को बधाई दी जाए, आज से डॉ. मिश्र।" दिनेश्वर बाबू हमरा से कहनी- " सबसे आशीर्वाद लीजिए।" हमरा सबकर आशीर्वाद मिलल। ब्रजकिशोर दूबे के बारे में कई लोग जानत रहे। अनुरोध भइल त काश्यप जी के आदेश पर दूबे जी भोजपुरी के दू गो गीत सुनवलीं। पहिला गीत रहे महेन्दर मिसिर के पूरबी - ' अंगुरी में डँसले बिया नगीनिया ' आ दोसर गीत रहे भिखारी ठाकुर के जँतसार - ' डगरिया जोहत ना '। ई दूनों गीत दूबे जी के पहचान बनावेवाला गीत रहे। लोग गद्-गद् हो गइल। तब सभे एक सुर में काश्यप जी से लोहा सिंह के कवनो प्रसंग आ संवाद सुनावे के निहोरा कइलस। उहाँ का सुना के माहौल के खुशनुमा बना देहलीं। उहाँ के सुनवलीं -\nधान के बिकरी करके जे रोपेया मिलल बा, कोठरी में बइठ के लोहा सिंह बेर-बेर गिन रहल बाड़न। खदेरन के माई पूछत बाड़ी त भगजोगनी बतावत बिया कि मलिकार कोठारी में बइठ के रूपया गिनत बानी। खदेरन के माई जा के टोकत बाड़ी- " अजी सुनब कि ना रउआ। आ मार बढ़नी रे।" लोहा सिंह खिसिआइले बोलत बाड़न- " काहे अतिना हल्ला करके हमरा हिसाब-किताब के ममिला में गड़बड़ेसन मारती है खदेरन को मदर।" खदेरन के माई जवाब देत बाड़ी- " हम काहे हाला करत बानी, ई रउरा बुझात नइखे ? आ मार बढ़नी रे। " तब लोहा सिंह बोलत बाड़न- " हम कौनो अगमजानी है जे तोहरा मन के बात बूझ जाएगी। हमको त बुझइबे नहीं करता है कि तुम मेम है कि मेमिन है, टेलिफूँक है कि फेनूगिलास है। काबुल के मोरचा पर हम एक से एक मेम अउर मेमिन देखा, बाकिर तुम्हारा डिजैन का एको नहीं था। लगता है नू कि भगवान तुमको बनाने के बाद सँचवे तूड़ दिया जवना से कि तुम्हारा डिजैन का जनाना पैदे नत होखे।"\nलागल ठहाका पर ठहाका। ताली पर ताली। आखिर में लगले काश्यप जी ई कहे में ना चुकलीं - " मिसिर जी, ई राउर ' भाइभा ' ना, ' भा - भा ' भइल ह।" फेर से लागल ठहाका। ओतहीं ई जानत कि तेईस तारीख के वापसी के टिकट बा, तेइस के दुपहर में अपना आवास पर अभिज्ञान परिषद के एगो कार्यक्रम कै योजना डॉ० ऋता शुक्ला बना देहली। दोसरा दिन बाइस तारिख के काश्यप जी का बेटी किहाँ बितावे के रहे। हम दूबे जी के संगे पतरातू के प्रोग्राम बना दिहलीं।\nत सबका खातिर चाय मँगावल गइल। सवाल आ जवाब से काश्यप जी के जिनिगी के परत दर परत खुलत गइल। कइसे उहाँ का कोलकाता में नाटक करे के सीखनी। ओह समय के मुजफ्फरपुर के नाट्य कलाकार ललित सिंह नटवर से संपर्क भइल। कइसे जब आकाशवाणी, पटना में बिहार के लोकभाषा में कुछ रोचक लिखे के निर्णय भइल त उहाँ का ' तसलवा तोर कि मोर ' शीर्षक रेडियो रूपक लिखलीं। ओह नाटक के मुख्य पात्र लोहा सिंह रहे, जवना के भूमिका खुद काश्यप जी कइलीं। ऊ श्रोतालोग का बहुते पसन पड़ल। रिकार्डेड नौ सै से बेसी चिट्ठी प्रशंसा के आइल पटना रेडियो में। एह चिट्ठिया मे बेसी लोग इहे लिखले रहे कि 'लोहा सिंह नाटक फिर से सुनवाया जाए '। इहे कारण भइल कि लोहा सिंह नाटक के सिलसिला शुरु हो गइल। एह बीचे भारत पर चीनी आक्रमण भइल। चीन के करतूत के पोल खोलेवाला आ भारत के पक्ष के मजबूती से राखेवाला रूपकन के प्रसारण हर हफ्ता होखे लागल। ई पूछला पर कि लोहा सिंह के किरदार रउरा कहाँ से आ कइसे सूझल, त उहाँ का बतवनी कि उहाँ के पिता जी मुंगेर में डी. एस. पी रहीं त उनके अधीन एगो हवलदार रहे जे सेना से रिटायर्ड रहे। ऊ धोती के ऊपर कमर में बेल्ट बान्हत रहे। ऊपर वर्दीवाला खाकी कमीज पेन्हत रहे। माथे मुरेठा बान्हत रहे आ हाथ में भर पोरसा के लाठी लेके चलत रहे। ऊ टूटल-फूटल अंगरेजी आ हिन्दी के भोजपुरिया के बोलत रहे। बाते-बात में मोर्चा के कहानी भा दृष्टांत सुनावत रहे। ऊ चरित्र भावल आ हम ओकर किरदार लिखनी। ई बात पूछला पर कि जिनगी में कवनो बात के अफसोस बा। उहाँ का बतवलीं कि उहाँ के एह बात के अफसोस बा कि ' लोहा सिंह ' के प्रभाव में रामेश्वर सिंह काश्यप के पहचान दब गइल। साँचहू ई बात सोचे पर मजबूर करेला कि हिंदी के आलोचना आ ललित निबंध लेखन आ भोजपुरी कवि-कथाकार काश्यप जी के कम चरचा भइल बा। पत्रकार लोग के पूछला पर उहाँ का बतवलीं कि पटना से प्रिंसपल रूप में सासाराम आ गइला आ कार्यभार बढ़ला से लोहा सिंह वाला सिलसिला भी कमजोर पड़ल, काहे से कि रिहर्सल्स वगैरह खातिर पटना में हफ्ता दस दिन रुकल जरूरी होला। उहाँ का बतवनी कि दूरदर्शन नेशनल चैनल खातिर तेईस एपिसोड बनावे पर बात चल रहल बा, कुछ औपचारिकता पूरा करके ओह में हाथ लागी।\nट्रेन आइल। घुसला पर बर्थ पर डबल नम्बर देख के माथा चकराइल। हेर-फेर रहे, नयका चढ़ गइल रहे, पुरनका मेटल ना रहे। हमरा हिसाब से जे काश्यपजी के दू गो बर्थ रहे, एगो महिला कूपा में आ एगो अलग। महिला कूपा वाला बर्थ पर केहू औरत बइठल रहे। हम उहाँ से बतवनी त उहाँ का कहनी कि ना पूछनी ह कि रउए काश्यप जी के मेहरारू हईं का? लागल ठहाका। खैर सही बर्थ भेंटाइल, सामान सरिआवल गइल। अदमी अहथिर भइल। तबले दू गो संभ्रात महिला बोगी में घुसली आ महिला कूपा में बर्थ पकड़ली। ऊ दुनों जनी रहली- आकाशवाणी पटना के प्रोग्राम एग्जेक्यूटिव सरिता शर्मा आ लोकगायिका सिसोदिनी सिंह। सब एक दोसरा के पहचान वाला। नमस्कार अभिवादन, जतरा के बारे में एक दोसरा के बतावल। दुनों जनी शिष्टाचारवश काश्यप जी से मिलली। आकाशवाणी के बारे में बात चीत चलत रहल। ओही में चाय के दौर चलल। काश्यप जी पान के शौकीन रहनी ह। पनबट्टा राखत रहलीं ह। चाय के बाद पान के तलब भइल। पान बना के पहिले सरिता शर्मा आ सिसोदनी जी के तरफ बढ़वलीं। सिसोदिनी जी पान ले लिहली। सरिता शर्मा कहली कि ऊ ना खाली। काश्यप जी कहनी कि हर चीज कबहीं ना कबहीं पहिल बेर खाइल जाला। आज पहिल बेर पान खा लीं। तब सरिता जी पान ले लिहली। एही बीच बोकारो स्टील सीटी कॉलेज के प्रिंसपल पहुँचनी। उहाँ के पता चल गइल रहे कि काश्यप जी एही ट्रेन से जतरा कर रहल बानी त ढूढ़ँत पहुँच गइनी आ बोकारो तक बातचीत करत गइनी। काश्यप जी के दृष्टि बड़ा खोजी रहे। कवनो एगो स्टेशन पर गाड़ी रूकल। दोसरका प्लेटफार्म पर नजर गइल आ उहाँ का चिहाइले बोलनी- " हउ देख रहे हैं, मेहरारू मरद को छनौटे-छनौटे मार रहा है। " साँचहू कवनो मजदूरनी रहे जे कुछ रीन्हत-पकावत रहे आ कवनो बात पर मरद के छनौटा से दू चार छनौटा लगा देलस।\nकाश्यप जी के पत्नी काश्यप जी के बड़ा खेयाल राखत रहली। एकर प्रमाण मिलल एह बात से कि काश्यप जी के चेहरा पर कुछ लाग गइल रहे। ऊ अपना अँचरा से पोंछ दिहली। काश्यप जी मधुमेह के रोगी रहीं। उहाँ के भोजन-पत्तर संयमित रहे आ समय पर होत रहे। भोजन के कुछ समय पहिले इन्सुलिन के इंजेक्शन उहाँ के लेत रहीं। ऊ इआद करवली की खाये के बेर हो रहल बा, इंजेक्शन ले लिहीं। काश्यप जी इंसुलिन ले लिहनी। थोड़े देर बाद कहली कि इंजिनियर साहेब, इहाँ के दुइये गो लिट्टी दीं। इहाँ के रात में हम दुइए गो रोटी दीहिले खाये के। काश्यप जी के पत्नी हमरा के इंजिनियर साहेब कहत रहस, काहे से कि हम थरमल में कार्यरत रहीं। हम दूगो लिट्टी, चोखा, अचार प्लेट में निकाल के देनी। काश्यप जी कहनी कि रउओ लोग खाईं आ प्रिंसपल साहेब, सरिता जी अउर सिसोदनी जी के भी लिट्टी खिआईं। हमनी कहनी कि अपने खा लिहल जाव त हमनी खायेब। काश्यप जी का लिट्टी बढ़िया लागल। कहनी कि ऋता लिट्टी त बढ़िया बनववले रहली ह। दू गो लिट्टी खतम होखते हम पूछनी कि अउर लिआव त उहाँ का कहनी कि दीं। उहाँ के पत्नी कहली- " ना - ना, अब ना। इहाँ का दू गो से बेसी नइखे खाये के।" काश्यप जी कहलीं कि आरे एगो खाये द नीक लागत बा। ऊ कहली कि अच्छा इंजिनियर साहेब एगो दे दीं। हम लिट्टी उहाँ का प्लेट में डलनी। उहो खइला के बाद काश्यप जी कहनी- " मिसिर जी, एगो अउर दीं।" हम लिट्टी निकालतहीं रहीं कि काश्यपजी के पत्नी तनि तेजे आवाज़ में बोलली- " ना ना इंजिनियर साहेब, बेलकुल ना। इहाँ का पहिलहीं तीन गो खा चुकल बानी।" हमार लिट्टी लिहल हाथ बढ़ल रह गइल, स्टैचू लेखा। ना बुझाए का करीं। खाएवाला माँगत बा, खाएवाला के खेयाल राखेवाला मना करत बा, हम का करीं ? किंकर्तव्यविमूढ़ हो गइनी। काश्यप जी पत्नी से कहनी - " ए, लिट्टिया बढ़िया नू लागत बा, एगो अउर खाये ना द।" पत्नी साफ मना कइली- " ना इंजीनियर साहेब, मत दीं।" आ काश्यप जी के ओर ताकत मना कइली- " अब मत खाईं, हरज कर जाई। " काश्यप जी के लोहा सिंह अतना सुनते जाग गइल रहे, बोलनी - " हई देखते हैं नू , ई हमारा मेहरारू है कि थाना का हवलदार? " पड़ल ठहाका। जतना लोग सुनत रहे सभे हँसे लागल आ आखिरकार आधा लिट्टी पर समझौता भइल। ओकरा बाद हमनियो खा लेनी। बोकारो स्टेशन नियराइल रहे। प्रिंसिपल साहेब कहनी कि अब बोकारो आ रहल बा, एह से उतरब। दूबे जी कहनी कि आखिर बोकारो के मतलब का होई ? काश्यप जी के जवाब हाजिर रहे -- "जहाँ बोका लोग रो (row ) में रहेला। " फेर ठहाका लागल। ओकरा बाद सभे सुत गइल। भोरे पटना पहुँचल। काश्यप जी दुनों बेकती अपना आवास पर गइनी। दूबे जी अपना आवास पर आ हम जतरा के सुखद स्मृति लिहले मुजफ्फरपुर खातिर बस पकड़नी। आगे चल के फेर कबो पटना में भेंट भइल त उहाँ का कहनी कि नेपाल जाए के मौका मिले त उहाँ कवनो खास तरह के पेन मिलेला, ले ले आइब। हम कहनी कि हम बीरगंज जा के ले आइब आ अपने के पहुँचा देब। ई हमरा खातिर सौभाग्य के बात रहे। बाकिर अवसर ना मिलल। कुछुए दिन बाद उहाँ के निधन हो गइल। अगर उहाँ का जीवित रहतीं त वीरकुँवर सिंह विश्वविद्यालय के वाइसचांसलर भइल रहितीं। उहाँ के प्रतिउत्पन्नमतित्व के जवाब ना रहे। उहाँ का जवन शैली इजाद कइनी, लोग लाख कोशिश कइल, आगे ना बढ़ा सकल। काश्यप जी के इआद कबहीं भोराए ना।\n« भोजपुरी के वर्ड्सवर्थ आ पन्त: कविवर अनिरुद्धईयाद रिपब्लिकन ऑफ यमन के »


देवी गीत – Anjoria\nApr 18, 2013 ओमप्रकाश अमृतांशु, देवी गीत\nरुनु-झुनू, झुनू-झुनू झुनके पैजनिया.\nखनके कंगना .\nमोरी देवी अइली डुमरी के फुल हो,\nझुलुअवा लगावऽ अंगनवा ना.\nशुभ नवरात शुभे-शुभे घरी आइल,\nचंपा-चमेली फुल केदली फुलाइल,\nदवाना-मडुआव़ा के संघे खिलखिलाइल ओढउलवा ना.\nसोरहो सिंगार होठे भरल मुसुकान बा,\nदमके ला रूप जइसे भइल बिहान बा,\nसिरवा पे शोभेला मुकुटवा हाथे तिरशुलवा ना.\nचरणन धुर में सुगंध भरल चन्दन,\nपउँआ पखारे खातिर करे लोग वंदन,\nउमडल उमंग गूंजे धरती गगनवा बाजेला बजनवा ना.\nअंचरा संवारे अइली दुखवा संहारे,\nनिबुदल जिनिगी के बगिया निखारे,\nझुरू-झुरू निमिया पे झुमत बाटे शीतल बेयारवा ना.\nमोरी देवी अइली डुमरी के फुल हो ,\nओमप्रकाश अमृतांशु युवा चित्रकार आ भोजपुरी गीतकार हऊवन. इनकर सृजित कलाकृतियन के देश में आयोजित होखे वाला अखिल भारतीय चित्र -प्रदर्शनियन में नई दिल्ली ,वराणसी, जोरहट , धनबाद, पटना,आरा आदि शहरन में देखावल जा चुकल बा. राज्य – स्तरीय चित्र प्रदर्शनी, आरा के आयोजन समिति के सदस्यो रहल बाड़े आ. दर्जनों नुक्कड़ चित्र -प्रदर्शनियों में भागीदारी आ एकरा अलावे देश के प्रतिष्ठित पत्र -पत्रिका में रेखांकन प्रकाशित हो चुकल बा.\nइनकर लिखल गीत भोजपुरी गायिका देवी आ पूजा गौतम अपना स्वर से सजा चुकल बाड़ी. साथही मशहुर चित्रकार भुवनेस्वर भास्कर के बहुचर्चित परफार्म “परिणति ” के गीत- लेखनो में सहयोगी रहल बाड़े.\n4 thought on “देवी गीत”\nजय दूर्गा माईया जय जय दूर्गा माईया\nJai Ho DEvi


एप्सिस - विकिपीडिया\n1. अपसौर का स्थिति, 2. उपसौर क स्थिति\nअपसौर (अंगरेजी: Aphelion) ओ स्थिति के कहल जाला जब कौनो ग्रह अपनी कक्षा में सूर्य क चक्कर लगावत समय सूर्य से सबसे दूर वाला बिंदु पर रहेला। ए समय ओकर वेग सबसे कम रहेला। अइसन ए वजह से होला कि सारा ग्रह सूर्य क चक्कर दीर्घवृत्ताकार कक्षा में लगावेलें।\nउपसौर (अंगरेजी: Perihelion) ओ स्थिति के कहल जाला जब कौनो ग्रह अपनी कक्षा में सूर्य क चक्कर लगावत समय सूर्य से सबसे नजदीक वाला बिंदु पर रहेला। ए समय ओकर वेग सबसे ढेर रहेला। अइसन ए वजह से होला कि सारा ग्रह सूर्य क चक्कर दीर्घवृत्ताकार कक्षा में लगावेलें।\nई केपलर की नियम की अनुसार होला।\nपृथ्वी अपनी उपसौर की स्थिति में सूर्य से 147,098,074 कि॰मी॰ (0.9832898912 AU) की दूरी पर रहेले आ इ लगभग 3-4 जनवरी के होला। पृथ्वी अपनी अपसौर की स्थिति में सूर्य से 152,097,701 कि॰मी॰ (1.0167103335 AU) की दूरी पर रहेले आ इ लगभग 3-4 जून के होला।\n"https://bh.wikipedia.org/w/index.php?title=एप्सिस&oldid=705933" से लिहल गइल\nएह पन्ना पर आखिरी बेर संपादन 31 जनवरी 2022 के 07:16 बजे भइल रहल।


बतकुच्चन – ४२ – Anjoria\nबतकुच्चन – ४२\nजनवरी 8, 2012 बतकुच्चन\nबतकुच्चन करत हमेशा याद रहेला कि बाते से आदमी पान खाला आ बाते से लात. अब बाति आ लात के अतना घन संबंध देखला का बावजूद बतकुच्चन के लति धरा गइल बा आ लति धरा जाव त फेर आदमी परिणाम के फिकिर छोड़ देला. हालांकि जरूरी नइखे कि लति हमेशा खराबे होला. बढ़ियो काम के लति धरा सकेला आ धराये के चाहीं. बाकिर खराब काम के ना. आ एहि से आजु लति से मिलत जुल शब्दन पर आजु के बतकुच्चन करे जात बानी. लति त जानते बानी कि आदत के कहल जाला, जवन काम बार बार कइल जाव उहे लति कहाला. खास करि के खराब आदत के लति कहल जाला. ई लति लतरि लेखा पसरत जाला. लतरि माने कवनो बिरवा के डाढ़ पात आ लतरल माने लतरि बढ़ल. एह लतरि आ लतरी में बड़हन फरक हो जाई काहे कि लतरी बांया के कहल जाला. आ बाँया हाथ से काम करे वाला के लतरीहत्था. लतरि आ लतरी से कम घुमावदार ना होखे लतखोर आ लतखोरा के फरक. लतखोर ऊ जेकरा लात खाये के आदत पड़ गइल होखे, आ लतखोरा ऊ जेकरा पर लोग आपन गोड़ पोंछत जाव. माने कि डोरमैट भा पाँव पोछना. लतखोर खातिर दोसर शब्द होला लतियल. घोड़ा आ गदहा के लतार मारे के आदत होला, माने कि गोड़ उठा के मारल आ कुछ आदमीओ लताह हो जाले जब उनुका लात मारे के, लतार चलावे के लति लाग जाव. रउरा सोचत होखब कि आजु अचके हम अतना लाते लतियाँव पर काहे उतर गइनी. कारण त बा बाकिर बोलब ना. काहे कि नेतवन में से बहुते लतखोरो होले आ लताहो. खाइबो करेले आ मारबो करेले. दू दिन पहिले जे भठियरपन के अथाह सागर रहुवे अचके में ऊ मात्र पियादा रहि गइल आ ओकरा के विभीषण बना के एगो पार्टी अपना घर में घुसा लिहलसि. चाल चरित्तर आ चेहरा अतना कमाल के कि ना कहल बनत बा ना सुनत. जे सत्ताधारी पार्टी के रहरी रहरी चहेटत रहल ऊ भुला गइल कि रहरी रहरी चहेटावाला के अपनहु रहरी रहरी दउड़े के पड़ेला. लोग रउरे तरजुई पर रउरे के तउल दी त राउर वजन का निकली ? एही से कहल गइल बा कि नेता तीन तरह के होले. पहिलका ऊ जेकरा पाछा जनता के भीड़ चले. दुसरका ऊ जे भीड़ देखि के आगा आगा चले लागे आ तिसरका ऊ जेकरा के देख के पता ना चल पावे कि भीड़ ओकरा पाछा चलत बिया कि ओकर पीछा करत बिया ! हमरा जइसन बतबनवो एह बाति के मानत बा कि आजु हम बहक गइल बानी. भाषा से उतरि के समाज पर आ गइल बानी. बाकिर इहो बाति ओतने साँच ह कि समाज से भाषा बनेला भाषा से समाज ना. अलग बाति बा कि भाषा से समाज चिन्हाला. समाज में जवन चलत होखी उहे भाषा में लउकी. एह कहाउत का बावजूद कि भईंस का आगा बीन बजावे भईंस खड़ी पगुराय !\nबतकुच्चन – ४१


भोजपुरी के पगड़ी बचावे खातिर दुगो भोजपुरियन के आरा से दिल्ली के भइल पदजतरा-Padyatra by Ara youth ends at Delhi for saving bhojpuri language | bihar - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी\nभोजपुरी के पगड़ी बचावे खातिर दुगो भोजपुरियन के आरा से दिल्ली के भइल पदजतरा\nआरा के विवेकदीप पाठक और आलोक चौबे नामक दुगो जवान पिछला सितंबर में भोजपुरी के एगो बेढंगा गाना 'पांडेय जी के बेटी चिपक के चुम्मा देती' से बड़ा आहत भैलन.\nUpdated: December 1, 2018, 6:29 PM IST\nविवेकदीप पाठक और आलोक चौबे\nभोजपुरी भाखा में अश्लीलता के लागल बेमारी के छोडावे खातिर लोगन से अपील लेके आरा के दुगो नौजवान लोग पैदल चलके आज दिल्ली पहुंचले. दिल्ली चहुंप के इ दोनों लोग संस्कृति मंत्रालय और भाषा साहित्य से जुडल लोगन के मेल के माध्यम से आपन बात के ज्ञापन देले बा.\nआरा के विवेकदीप पाठक और आलोक चौबे नामक दुगो जवान पिछला सितंबर में भोजपुरी के एगो बेढंगा गाना 'पांडेय जी के बेटी चिपक के चुम्मा देती' से बड़ा आहत भैलन. इ दोनों लोग पहले त आरा कोर्ट में गायक के खिलाफ मुकदमा ठोके के सोचले रहन लेकिन भोजपुरी से जुड़ल लोग के सलाह मानके एह अश्लीलता के विरोध में भोजपुरी भाषी समाज के बीच जागरुकता करे के निर्णय लेले.\nलोगन के बीच से इ बात भी आवत रहे कि भोजपुरी के फिलिम आ गाना में अश्लीलता के घुसावल निर्माता लोग के आ गायक लोग के आम बेमारी हो गइल बा. भोजपुरी के माई मानते हुए इ दुनो जना भोजपुरी के देह में लागल अश्लीलता के रोग के छुडावे खातिर आपन पदयात्रा भोजपुर जिला के मुख्यालय आरा से 29 अक्टूबर से शुरू करके 1 दिसंबर के दिल्ली में खतम कैले.\nकुल 1200 किलोमीटर के इनकर पदजतरा 34 दिन में पूरा हो गइल. एह दौरान विवेक दीप और आलोक के आरा, बक्सर, बलिया, गाजीपुर, बनारस, लखनऊ, सुल्तानपुर, सिकंदराबाद में लोगन के खूब समर्थन मिलल आ लोग इनका जतरा के पोजिटिव बतौले. एह दौरान लखनऊ के लोग के कहनाम रहे कि भोजपुरी के इलाका के कलाकार लोग हीं भोजपुरी के बदनाम आ खराब कर रहल बा.\nपदजतरा के बाद दिल्ली से फोन पर विवेक दीप बतौले ह कि भोजपुरी गाना, एलबम के बाढ़ यूट्यूब सहित नेट और सोशल मीडिया में रोज अपलोड हो रहल बा. तमाम जगह अश्लीलता हाबी बा भोजपुरी भाखा पर मनरंजन के आड़ में. लोग के चाहि कि हर अपलोडिंग पर आपत्ति दर्ज कइल जाए ताकि भोजपुरी भाषा और साहित्य के अश्लीलता से बेलाग कइल जा सके.\nफिलहाल इ दुनो भोजपुरिया जवान आपन काम त कर चुकल बाडे. अब आगे के हाल जनता जाने और व्यवस्था जाने.\nFirst published: December 1, 2018, 5:23 PM IST


जोगीरा Archives - Pravakta.Com | प्रवक्‍ता.कॉम\nजोगीरा हास्य व्यंग की अनूठी विधा\nकिसके बेटा राजा रावण किसके बेटा बाली?\nकिसके बेटा हनुमान जी जे लंका जारी?\nविसेश्रवा के राजा रावण बाणासुर का बाली।\nपवन के बेटा हनुमान जी, ओहि लंका के जारी।\nजोगी जी वाह वाह, जोगी जी सारा रा रा।


अंजन टी.वी. अब एयरटेल के डीटीएचो पर – Anjoria\nअंजन टी.वी. अब एयरटेल के डीटीएचो पर\nअगस्त 28, 2014 अंजन टीवी, एयरटेल डीटीएच, टीवी चैनल, भोजपुरी\nआप मीडिया प्राईवेट लिमिटेड के भोजपुरी मनोरंजन चैनल अंजन टी.वी. अपना विकास का राहे बढ़त एग कदम अउर आगे आइल बा. फ्री टू एयर चैनल अंजन टी.वी. के अब एयरटेल डिजिटल टीवी के चैनल न० 629 पर देखल जा सकेला. एकरा खातिर रउरा अलग से कवनो शुल्क नइखे देबे के.\nभोजपुरी में टीवी चैनलन के कमी पुरावे का दिशा में लागल अंजन टीवी अपना देखेवालन के समहर मनोरंजन देबेला. 360 अंश के मनोरंजन एकरे के कहल जाला जहाँ कुछ छूटे ना, मनोरंजन के हर कोण पर जेकर मौजूदगी होखे.\nअंजन टीवी के कार्यक्रमन में सिनेमा, गाना, धारावाहिक, अपराध, रसोई, हँसी आ व्यंग, यात्रा, जीवनवृत्ति, आ फैशन से जुड़ल शो शामिल बाड़ी सँ. भोजपुरी मनोरंजन के चमकत सितारा समय समय पर अंजन के शोभा बढावत रहेलें. आ अंजन के क्रिएटीव टीम के दिन रात के अथक मेहनत से मनोरंजन के नया नया रूप दर्शकन ले चहुँपावत रहेले अंजन टीवी.\nचैनल प्रमुख अंशुमान त्रिपाठी कहले कि शुरूए से अंजन टीवी अपना दर्शकन बीचे बहुते लोकप्रिय रहल बा आ अब अउरी खुशी के बात बा कि एयरटेल डीटीएच से जुड़ के एगो अउरी बड़हन दर्शक वर्ग ले अंजन टीवी चहुँपल करी. कहलन कि अंजन के खास मनसा ह अपना दर्शकन के साफ सुथरा मनोरंजन कइल आ देश भर में पसरल भोजपुरिया दर्शकन ले चहुँपल.\nजाने जोग बा कि अंजन टीवी बिहार आ झारखंड के सगरी केबुल वालनो के सेवा में शामिल बावे.\n‘सजना मंगिया सजाई दऽ हमार’ पारिवारिक फिलिम ह मसालेदार ना : हलचल सिंह


भोजपुरी में पढ़ें: बाह रे हरिबंश बाबू! कमाल कइ देहल | gonda – News in Hindi | Dainik Bhaskar News\nHome उत्तर प्रदेश भोजपुरी में पढ़ें: बाह रे हरिबंश बाबू! कमाल कइ देहल | gonda...\nभोजपुरी में पढ़ें: बाह रे हरिबंश बाबू! कमाल कइ देहल | gonda – News in Hindi\nविरोधी लोग हो हल्ला कइले, बिल फारि के हरिबंश के ऊपर फेंकले, उनकर माइक तुरि देहले. एह मामला में आठ जाना के राज्यसभा के एह बइठकि से बाहर कई दिहल गइल. ऊ लोग संसद के मैदाने में बइठ गइले. ओहि लोगनि के चाय पियावे हरिबंश बाबू पहुंचि गइले, जवना के प्रशंसा प्रधानमंत्री मोदी भी कइले हा.\nSeptember 23, 2020, 10:54 PM IST\nहरिबंश बाबू, मतलब भोजपुरिया माटी के पत्रकार-राजनेता हरिबंश नारायण सिंह. चरचा में एसे बाड़े कि पहिले राज्यसभा के उप सभापति के रूप में कुछ मेंबर लोगनि के नाराज कई देहले, फेरि ओहि लोगनि खातिर घर से चाय बनवा के पियावे पहुंचि गइले. बतावल जरूरी बा कि बलिया में सिताब दियारा के रहे वाला हरिबंश नारायण सिंह के समाजवादी असर में खाली हरिबंश नाव से भी जानल जाला. बड़का समाजवादी नेता अउर आपातकाल के खिलाफ लड़ाई के हीरो जयप्रकाश नारायण के गांव में पैदा भईले हरिबंश उनकरा से बहुते प्रभावित हउवन. एह घरी ऊ राज्यसभा के उप सभापति बाड़े. अब संसद के दुनो सदन में कुछ ना कुछ अइसन होते बा, जवना के चरचा दोसरा तरीका से होत बा.\nखेती-बारी पर बिल आइल त सरकार के विरोधी दल के लोग विरोध कइले. कहल जाता कि उ लोग बिल पर मतदान चाहत रहे, बाकिर उप सभापति हरिबंश ओकरा के ध्वनि मत से पास बता देहले. इ उप सभापति के अधिकार में बा कि कवना तरीका से मतदान करावत बाड़े. विरोधी लोग हो हल्ला कइले, बिल फारि के हरिबंश के ऊपर फेंकले, उनकर माइक तुरि देहले. एह मामला में आठ जाना के राज्यसभा के एह बइठकि से बाहर कई दिहल गइल. ऊ लोग संसद के मैदाने में बइठ गइले. ओहि लोगनि के चाय पियावे हरिबंश बाबू पहुंचि गइले, जवना के प्रशंसा प्रधानमंत्री मोदी भी कइले हा. ठीके बा, राजनीति में विरोध अउर आपसी संबंध साथे साथे चलेला.\nआपन रिश्ता बनवला रखे से राजनीति में तनाव की स्थिति भी संभरा जाला. एकर उदाहरण बहुते बा. नेहरू के जमाना में का कम विरोध रहे ? बाकिर घरेलू रिश्ता अइसन कि पूछ मति. देश आजादे भइल रहे. डॉ. राममनोहर लोहिया पहिलहिं कांग्रेस छोड़ि देले रहले. साल 1963 में लोहिया जी जेल में रहले. आम के मौसम आइल ते देश के प्रधानमंत्री उनकरा खातिर दिल्ली जेल में आम के पेटी भेजववले. अइसे इ बाति गृहमंत्री बल्लभ भाई पटेल के पसंद ना रहे. बाकिर नेहरू जी कहले कि राजनीति के विरोध अउर व्यक्तिगत रिश्ता अलगा-अलगा रखे के चाहीं. जहां तक राजनीति के बाति बा, लोहिया जी कबो प्रधानमंत्री नेहरू से रियायति ना कइले. एक टाइम के बाति ह. कहीं बलात्कार के घटना भइल रहे.\nलोकसभा में ओह पर चरचा होत रहे. एहि बीच में नेहरू जी कवनो काम से चलि गइले. बाद में संसद के लॉबी में नेहरू अउर लोहिया से भेंट हो गइल. नेहरू के बेटी इंदिरा गांधी भी संगही रहली. लोहियी जी धीरे से इंदिरा गांधी के छिऊंकी काटि लेहले. नेहरू जी असहूं बड़ा खिसियाह मानल जात रहले. बेटी के छिऊंकी काटला पर त अइसन खिसिअइले कि पूछ मति. एह पर लोहिया जी बोलले कि बेटी के छिऊंकी काटला पर इ हालि बा, त ओह दिने लोकसभा में बलात्कार पर चरचा के बेरि काहें भागि गइल. लोग बतावेला कि नेहरू जी के ओह बाति के पछतावा भईल रहे.राजनीतिक विरोध अउरी घरऊ रिश्ता संग संगे चलावे के कहानी बहुते बा. उत्तर प्रदेश के पहिलका मुख्यमंत्री गोविंद बल्लभ पंत अउर क्रांतिकारी लेखक यशपाल के चरचा भी कईल जा सके ला. यशपाल जेल में रहले. मुख्यमंत्री पंत जी अपना विरोधी यशपाल के घरे पहुंचि गइले. उनकरा पत्नी से कहले कि भाभी जी यशपाल जी त जेल में बाड़े. कवनो काम होखे त हमरा से बतइह. लोग त इहो कहेला कि पंत जी यशपाल के घरेलू जरूरत के चिंता करत रहले. एने यशपाल जी भी राजनीति में पंतजी से कवनो समझौता ना कइले.\nएगो अउर बाति बा कि पहिले सदन के अंदर के वाद विवाद ओहि जा निपटा दिहलि जात रहे. अभी इंदिरा गांधी के जमाना के बाति ह. कृष्णचंद्र पंत गृह राज्यमंत्री रहले. विपक्ष में फायर ब्रांड कम्युनिस्ट पार्टी के नेता कृष्णा मुखर्जी से विवाद बड़ा घनघोर हो गईल. कृष्णा मुखर्जी अइसन जिम्मेदार सांसद अउर कृष्णचंद्र पंत नियर गंभीर मंत्री के बीच एह अस्तर तक विवाद चिंता के कारन बनि गईल. सांसद लोग परेशान भ गईले. एही बीचे साहित्यकार सांसद बालकवि बैरागी खड़ा भईले. उ कहले कि माननीय सांसद लोगनि! परेशान मति होख. इ गीता (ग्रंथ) आखिर कृष्णे (भगवान) के ह. एह पर पूरा सदन हंसि परल. गीता मुखर्जी अउर केसी पंत भी हंसि के बईठि गईले.\nएगो बाति जरूर बा कि हंसी-मजाक खातिर खुला दिमाग चाहीं. अब देख ना कि गोविंद बल्लभ पंत जब मुख्यमंत्री रहले विधानसभा में एगो महिला विधायक ए बात पर बड़ा नाराज भईली कि उनकरा क्षेत्र में सड़क के काम नौ महीना पर भी पूरा ना भईल. एह पर पंत जी कहले कि माननीय सदस्य सब काम नौ महीना पर ना हो जाला. ए बाति पर पूरा सदन के संगे महिला विधायक भी हंसि के रहि गईली. कहे के मतलब ई बा कि खुलि के बात रखे के चाहीं अउर मन में कवनो दुश्मनी ना रहे त बड़ से बड़ समस्या के समाधान निकल जाई. हरिबंश बाबू तो खुला मन देखावे के कोशिश कईले बाड़े. बाकी कुल्ही नेते लोग जाने. हमनी के त उहे जानत बाड़ी जा, जवन बतावल-देखावल जात बा.


भोजपुरी पंचायत पत्रिका के दिसम्बर 14 वाला अंक – Anjoria\nबावन पेज के पत्रिका, चार पेज विज्ञापन के, चार पेज संपादकीय सामग्री, बाँचल चउवालीस पेज. तरह तरह के तेरह गो संपादक बाकिर प्रूफ आ भाषा के गलतियन के भरमार का बीच भोजपुरी पंचायत पत्रिका के दिसम्बर 14 वाला अंक में भोजपुरी में मिलल लोकभाषा (भोजपुरी?) में कार्यकारी संपादक प्रभाकर पाण्डेय के लिखल निबन्ध ‘गुरु के?’, साहित्य संपादक केशव मोहन पाण्डेय के लिखल लोकभाषा कहानी (भोजपुरी कह देतीं त पता ना लोग का कहीत?) ‘कठकरेज’, हमार लिखल बतकुच्चन के एगो कड़ी, आ भाजपा सांसद मनोज तिवारी से बिपिन बहार के लिहल साक्षात्कार छोड़ भोजपुरी में कुछ अउर लउकल त छपरा से एगो पाठक के चिट्ठी. बाकी सब कुछ हिन्दी में बा.\nजब जब भोजपुरी पंचायत के अंक मिलेला त शुरू से आखिर ले चातक का तरह देख जानी कि कहवाँ बा स्वाति बून्द. कुछ बून्द मिल जाला बाकिर पियास ना बुताव आ सोचे लागेनी कि का भोजपुरी के भविष्य इहे बा? हिन्दी में पत्रिका, हिन्दी में कार्यक्रम, हिन्दी में विज्ञप्ति, हिन्दी के साहित्यकार. भोजपुरी से बस अतने नाता कि जनम वाला गाँव भा जिला भोजपुरिया इलाका के रहुवे. तीन बरीस से निकलत पत्रिका बाकिर एगो विज्ञापन अइसन ना जवना से कुछ दाम मिलत होखो. कइसे चली एह तरह? करीब एक युग से भोजपुरी के वेबसाइट चलावत अतना ज्ञान त होईए गइल बा कि भोजपुरी में काम करब त कुछ भेंटाए के नइखे. बाकिर हिन्दीओ में क के का भेंटात बा? कुछ भेंटात रहीत त भोजपुरी पत्रिकन के जनमते जम्हुआ ना छूइत. सूरदास के मानी त एक बेर भगवान कृष्णो कह दिहले रहले कि ‘यह ले अपनी लकुटि कमरिया, यह ले अपनी सोटी / तेरी बहुत चराई गईया खाकर बासी रोटी!’\nबाकिर का हमेशा निजी सुख लाभे के चिन्ता से देश समाज बन पावेला? अइसने रहे त मेवाड़ के राजा राणा प्रताप कवना सुख ला घास के रोटी खिअवले अपना लड़िका के? बाद में उनुका भामाशाह भेंटा गइल रहलें बाकिर आजु त भामाशाह लउकते नइखन कतहीं. हालांकि आजु राणा प्रतापो कहाँ लउकत बाड़ें? सभे कवनो ना कवनो गोटी सेट करे का फेर में लागल बा. केहू के भोजपुरी अकादमी के चेयरमैनी चाहीं, केहू के कुछ अउर पद. एही ला चारण भाट लोग बहुते मिल जाई बाकिर लड़ाका ना लउकी. हर साल जतना पदक भोजपुरी का नाम पर दिहल जाला ओकरा अधवो किताब छप जाईत भोजपुरी में त भोजपुरी के कुछ भला हो जाईत.\nरउरा सभे कहब कहब कि पंचायत पत्रिका का बहाने हम आपन दुखड़ा काहे गावे लगनी त हम त इहे कहब कि हमरा लगे समय नइखे हिन्दी पत्रिका पढ़े के. काहे कि भोजपुरी के जतना नुकसान हिन्दी वाले कइले बाड़न ओतना दोसर केहू नइखे कइले. बस एह फेर में कि लोग का कही? हम अतना सब कुछ एह से कह पाइलें कि हमरा ना त केहू से दाम चाहेला ना नाम. ना पदक ना ओहदा. आपन गँवा लुटा के भोजपुरी के काम में लागल बानी बिना एकर चिन्ता कइले कि लोग का कही. करीब बारह बरीस के एह भोजपुरी यात्रा में अनेके लोग भेंटाइल, आइल गइल बाकिर केहू साथे ना रह पावल. काहे कि एह ढिबरी में तेल ना लउकल केहू के. भा हो सकेला कि हमहीं अकेला रहे का रोग के रोगी हईं, केहू के हित मीत ना बना पवनी.\nआखिर में फेरू लवटत बानी भोजपुरी पंचायत पत्रिका ओरि. एगो बेमाँगल सलाह दिहल चाहब. भोजपुरी से मोह बा त कवनो भाषा में लिखीं बाकिर भोजपुरी का सरोकारन पर लिखीं, भोजपुरी पर आ भोजपुरी के चरचा करीं. हिन्दी पत्रिकन के कमी नइखे. भोजपुरी से जुड़ल पत्रिका हिन्दी में होखो हमरा एह बात पर कम विरोध बा, अधिका विरोध एह पर बा कि भोजपुरी सरोकारन के ओतना चरचा नइखे होखत जतना होखे के चाहीं. दोसर ई कि भोजपुरी पंचायत पत्रिका अगर आपन साख बचावल चाहत होखे त प्रूफ आ भाषा पर धेयान दिहला के जरूरत बा.\nप्रूफ आ भाषा के गलती हमरो लिखला में भरपूर मिलेला बाकिर हम अकेले बानी. सीधे कंप्यूटर पर लिखिलें, टपटपाए में गलती होखे के भरपूर गुंजाइश रहेला. बाकिर जहाँ तेरह जने संपादक होखसु तहाँ एह तरह के गलती ना होखे के चाहीं. हर संपादक के साख पर खतरा पैदा होला एह तरह के अशुद्धियन से. हमार बात गलत बुझाव, पीड़ा देव त माफ मत करब जाँ, सुधार लेब जा आपन गलती. काहे कि हम गलते लागे खातिर आ पीड़े देबे ला लिखले बानी ई सब.\nPrevious Post: गति से दुर्गति ले (बतकुच्चन – 178)\nNext Post: सुमना के बाबा\nसभेके जानकारी होखेके चाहीं कि ‘भोजपुरी पंचायत’ भोजपुरी मासिक पत्रिका ना, हिन्दी मासिक पत्रिका हउए।\nजानकारी दिहला ला धन्यवाद!


'नागिन' ला गीत गवली ममता राउत – Anjoria\n'नागिन' ला गीत गवली ममता राउत\nपिछला दिने चर्चित पार्श्व गायिका ममता राउत भोजपुरी फिल्म ‘नागिन’ ला एगो गीत रिकार्ड करवली. गाना के बोल रहुवे ‘लेके हीरो होण्डा, पीछे पड़ल रहल गुण्डा…’. प्यारेलाल यादव ‘कवि’ के लिखल गीट के संगीत रहल राजेश-रजनीश के. फिल्म के निर्देशक हउवें राजकुमार आर.पाण्डेय.\nममता राउत अबहीं ले लगभग 30 गो फिलिमन के पार्श्व गायन कर चुकल बाड़ी. फ़िलहाल ऊ दूरदर्शन के रियलिटी शो ‘भारत की शान’ में गायन प्रतिस्पर्धा में शामिल बाड़ी जहाँ हर केहु उनुका गायन शैली के कायल हो गइल बा. ऊ लगातार छह हफ्ता से ‘बेस्ट परफार्मर ऑफ़ द डे’ बनल बाड़ी. एह शो के जज बाड़ें इसमाईल दरबार आ उषा उत्थप आ एंकरिंग करत बाड़ें मनोज तिवारी.\nदयाल निहलानी के पहिलकी भोजपुरी फिल्म "छपरा के प्रेम कहानी"\n‘सुरसंग्राम’ के विजेता मोहन राठौड़ो नायक बन गइलें.


सई नदी - विकिपीडिया\nप्रतापगढ़ में बेल्हा भवानी मंदिर के लगे सई नदी\n- लोकेशन गोमती नदी, जौनपुर जिला, भारत\n600 किमी (373 मील)\nसई नदी भारतीय राज्य उत्तर प्रदेश में बहे वाली, लगभग 600 किलोमीटर लमहर, नदी बा जे हरदोई जिला के एगो ताल से निकल के जौनपुर जिला में गोमती नदी में मिल जाले। अपना लमहर रस्ता में सई नदी उत्तर प्रदेश के कई गो जिला सभ से गुजरे ले जइसे कि उन्नाव आ लखनऊ जिला के बीचा के सीमा बनावे ले, आ रायबरेली, प्रतापगढ़ आ जौनपुर से हो के बहे ले। एकर मुख्य सहायक नदी सभ में भैंसही, बकुलाही, सरकनी आ लोनी बाड़ी सऽ।\nसई नदी के पौराणिक महत्व भी बा, मान्यता अनुसार रावण से जुद्ध के गलती सभ खातिर राम अजोध्या लावटत समय एही सई नदी में नहा के अपना के पबित्र कइलेन; जबकि वर्तमान में एह नदी के ऊपर संकट आ गइल बा आ ई गंदा नाला बने के कगार पर बा।\n↑ विनीता कुमारी, गिरधारी लाल चौरसिया. Study of Water Quality Status of Sai River in Uttar-Pradesh With Reference to Water Quality Index Assessment. International Journal of Innovative Research in Science, Engineering and Technology. भाग 4, अंक 1. जनवरी 2015\n↑ "राम को पवित्र करने वाली सई नदी के अस्तित्व पर खतरा". Jagran.com. 2014-06-07. पहुँचतिथी 2017-05-03.\n"https://bh.wikipedia.org/w/index.php?title=सई_नदी&oldid=712133" से लिहल गइल\nएह पन्ना पर आखिरी बेर संपादन 23 मार्च 2022 के 07:49 बजे भइल रहल।


सीमा सिंह के मिलल भोजपुरिया हेलन सम्मान – Anjoria\nसिनेमा भोजपुरी के डांसिंग क्वीन सीमा सिंह के पिछला दिने दिल्ली में आयोजित छठवां विश्व भोजपुरी सम्मेलन में भोजपुरिया हेलन सम्मान से सम्मानित कइल गइल. नयी दिल्ली के द्वारिका में आयोजित एह समारोह के मंच से जब सम्मानित करे खातिर सीमा सिंह के नाम पुकारल गइल त ओहिजा मौजूद सबही ताली बजा के सीमा सिंह के स्वागत कइल.\nएह अवसर पर भोजपुरी सिनेमा जगत के अनेके बड़हन हस्ती जइसे कि कुणाल सिंह, रिंकू घोष, रानी चटर्जी, निर्देशक असलम शेख, निर्माता निर्देशक राजकुमार पांडे वगैरह मौजूद रहले. कार्यक्रम के कुशल संचालन मनोज भावुक आ अभिनेत्री श्वेता तिवारी कइली. एह मौका पर मनोज भावुक के बनावल एगो डाक्यूमेंटरी फिल्म “50 साल के भोजपुरी सिनेमा के सफर” देखावल गइल.\nगौरतलब बा कि सीमा सिंह के पहिलहू अनेके सम्मान मिल चुकल बा. ‘नाच नचइया धूम मचइया’ के ऊ विजेता रहली. अब भोजपुरिया हेलन के सम्मान मिलला पर समूचा भोजपुरी फिल्म जगत उनुका के बधाई दिहले बा.


30. विशाल सिंह जी के 2गो कबिता (59, 60) - माईभाखा कबितई प्रतियोगिता\n1. देशवा के सान बाड़े हो किसान\nदेशवा के सान बाड़े हो किसान\nजय जय हो किसान\nतुहि हवs भगवान\nबंजरो जमीन तू करेलs जवान\nतू ही हवs किसान\nनाज बा देशवा के तहरा पर\nदेवेलs खुनवा से सींच\nधके बंजरो जमीन के\nएहि से करेला सलाम\nतहरा के देशवा हो\nहसुआ खुरपी अऊरो कुदाल\nइहे बाटे तहरो हो अउजार\nतुहु करेलs कमाल ढके\nखेतवा में हो\nइहे से त करेला सलाम तहरो के देशवा हो\nउपजावेलs जान तू खेतवा में हो\nका भइल कइसे भइल की\nछोडs ताड़s देशवा के हमनी के तू\nना रहबs त चली कइसे हमनी के देश\nतुहि बाड़s हमनी के देशवा के सान\nआ तुहि जा ताडs छोड़ी हमनी के जहान\nरहब ना देशवा में त तू\nत के उपजाइ गेहुआ अउरी धान\nआ के करि खेतवा से हो अतना प्यार\n2. पिया छोड़ी के गउवा समजवा\nपिया छोड़ी के गउवा समजवा।।\nए रामा कवनs ई सहर में गइले।।\nना जाने कहवा उहो भुलइले।।\nकवन दिहलस मातीया रे उनको मार।।\nभूली गइले उहो गउवा अउरो समाज।।\nबाड़े उहो बहुते हो उहो सुकवार ।।\nछोड़ी के हमके गइले उहो कहा।।\nकहवा उहो रहिए ना ही कवनो घरवा दुवार!!\nकइसे के खाइए अउरो बनइहे दूसरे हो जगह!!\nकहले की जात बानी कवन रे कोयला खान।।\nकहवा बाटे कोयला इहो रे खानवा ।।\nकहले जाइ उहा करम कोलियरीया में ।।\nहमहू हो काम।।\nकहले आईब हम ढेर बाद।।\nजब से उ गइले ना लागत बाटे मनवा हमार।।\nविशाल सिंह, आयु- 16 वर्ष\nप्रतियोगिता भोजपुरी माईभाखा विशाल सिंह


बिसखोपड़ा - विकिपीडिया\nबिछखपड़ा चाहे बिसखोपड़ा बिछकुतिया के एगो परजात बाटे। ई अलग अलग रंग आ आकार के पाईल जाला आ 202 परकार के होखेलऽसन।\nएकिनि के एकर चिरई लेख पाँजा (दुगो अंगुरी आगे दुगो पाछे) आ बहुत तेज चले अला जीभ आ झप्पटा मारे के आदत, अउर थूथून लगे एगो झोरा से चिन्हल जाला। एकिनि के पोंछी लाम होला आ कोनो कोनो जाति मे तऽ ई कुछु के धरहु के कामे आवेला। ई गरम जगहा प रहेलऽसन आ अफ्रीका, मेडागास्कर, दक्खिनी यूरोप आ दक्खिनी एशिया मे पाईल जालऽसन। एकीनि के हवाई, कैलिफोर्निया आ फ्लोरिडा मे ले गइल गइल बा। ओहिजा एकीनी के पोसईबो करेलऽसन।\n2 रंग बदलल\n2.1 रंग परिवर्तन के तंत्र\nउस्ताद मंसूर के बनवाल एगो बिछखपड़ा के चित्र\nअंगरेजी मे बिछखपड़ा के कमिलियन (Chameleon) कहल जाला जेवन की लैटिन सबद कमैलेयोन (chamaeleōn) से बनल बा। लैटिन मे ई सबद यूनानी भाषा के सबद खामईलियोन (χαμαιλέων) से लिहल बा। एहमे खामई माने भुञआ होला आ लियोन माने शेर होला।\nरंग बदलल[संपादन करीं]\nहई बिछखपड़ा करिया हो गइल बा\nकुछु कुछु बिछखपड़ा आपन रंग बदल लेवेलऽसन। बीभिन्न बिछखपड़ा के परजात गुलाबी, नीला, लाल, नारंगी, हरियर, करिया, भूअर, आसमानी, पीयर आउर भँटाई के संजोजन के माध्यम से आपन रंग बदले जोग होखेलऽसन। बिछखपड़ा के चाम मे एगो सतही परत होखेला, जेकरा मे रंजक होला, आ परत के नीचे गुआनिन क्रिस्टल के कोशिका होखेलऽसन। बिछखपड़ा क्रिस्टल के बीच के फांका के बदलेलऽसन, जेवन क्रिस्टल से परावर्तित होखे अला अँजोरा के तरंग दैर्ध्य के बदल देवेला आ चाम के रंग बदल जाला।\nबिछखपड़ा सिकारी से बांचे ला, सनेसा देवे ला आ तापमान के हिसाब से आपन रंग बदलेलऽसन। रंग बदल के बिछखपड़ा आपन देह के तापमान नियंत्रित करेला। आउर सभ बिछखपड़ा के आक्रमन के सनेस देवे ला ई आपन रंग के चटख कर लेवेला आ हार माने के सनेस देवे ला रंग गाढ़ कर लेवेला।\nरंग परिवर्तन के तंत्र[संपादन करीं]\nबिछखपड़ा के चाम के भीतरा दू गो परत होला जे ओकर रंग आ तापमान के नियंत्रित करेला। ऊपर अला परत में ग्वानिन नैनो क्रीस्टल के एगो जाली होला, आ इहे जाली के के फूला पचका के नैनोक्रिस्टल के बीच के दूरी के अधिकावल जा सका, जे अंजोरा के तरंग दैर्ध्य के प्रभावित करेला। नैनोक्रिस्टल के बीच की दूरी अधिकइला से चाम अंजोरा के लाम तरंग दैर्ध्य के देखावेला। एहिसे अराम के स्थिति मे क्रिस्टल नीला अउर हरियर रंग लउकेला, बाकिर उत्तेजित अवस्था मे पीयर, नारंगी आउर लाल लेखा लाम तरंग दैर्ध्य लउकेला।\n↑ Glaw, F. (2015). "Taxonomic checklist of chameleons (Squamata: Chamaeleonidae)". Vertebrate Zoology. 65 (2): 167–246.\n↑ chamaeleon. Charlton T. Lewis and Charles Short. A Latin Dictionary on Perseus Project.\n↑ χαμαιλέων. Liddell, Henry George; Scott, Robert; A Greek–English Lexicon at the Perseus Project.\n↑ λέων in Liddell and Scott.\n↑ "Chameleon". Dictionary.com.\n↑ Harper, Douglas. "chameleon". Online Etymology Dictionary.\n↑ Chameleons. National Geographic Explorer\n↑ Cook, Maria. "The Adaptations of Chameleons". Sciencing. पहुँचतिथी 15 June 2020.\n↑ Teyssier, Jeremie; Saenko, Suzanne V.; van der Marel, Dirk; Milinkovitch, Michel C. (2015). "Photonic crystals cause active colour change in chameleons." Nature Communications (6).\n↑ National Geographic (2015) The Colorful Language of Chameleons\n"https://bh.wikipedia.org/w/index.php?title=बिसखोपड़ा&oldid=722510" से लिहल गइल\nलेख जिनहन में Ancient Greek (to 1453)-भाषा के पाठ बाटे\nएह पन्ना पर आखिरी बेर संपादन 20 जून 2022 के 14:50 बजे भइल रहल।


प्रयोगकर्ता वार्ता:Anil stha - विकिपीडिया\nWelcome! Anil stha\nस्वागतम्! नमस्कार Anil stha जी, भोजपुरी विकिपीडिया पर राउर बहुत स्वागत बा!\nAnil stha जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 20,044 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Anil_stha&oldid=625853" से लिहल गइल


खबर भोजपुरी में (सोमार, 29 दिसंबर 2014) – टटका खबर\n(अतवार, 28 दिसंबर के खबर)\nइंडोनेशिया से सिंगापुर जाए का बीच राहे से गायब हो गइल एयर एशिया के विमान ए-320-200 के खोजे के काम खराब मौसम का चलते रोक देबे के पड़ल बा. एह विमान पर क्रू समेत 162 लोग सवार बा आ अनेसा जतावल जात बा कि खराब मौसम का चलते विमान कवनो हादसा के शिकार हो गइल बा. पूर्वी जावा के सुरबाया के जुआन्‍दा अंतरराष्‍ट्रीय हवाई अडडा से उड़ान भरला का एक घंटा बाद एकर संपर्क एयर ट्रैफिक कंट्रोल से टूट गइल. एह विमान में अधिका लोग इंडोनेशिया के बावे.\nजम्‍मू कश्‍मीर में सरकार बनावे के राह अबहियों नइखे लउकत. कहे के त कहल जात बा कि पीडीपी गठबन्हन के सगरी विकल्प खुला रखले बिया बाकिर पेंच फँसत बा मुख्यमंत्री के धर्म, धारा 370 आ सेना हटावे ले के. इहो कहल जात बा कि पीडीपी के अधिका विधायक नइखन चाहत कि भाजपा संगे कवनो नाता जोड़ल जाव.\nझारखण्‍ड के मुख्‍यमंत्री रघुवर दास के आजु अतवार का दिने मुख्यमंत्री पद के किरया धरा दिहल गइल. उनुका साथही चार गो मंत्रियो लोग मंत्री पद के किरिया लिहल. खराब मौसम का चलते पीएम मोदी आ भाजपा अध्यक्ष अमित शाह ना आ पवलन किरिया-धराई में. बाद में मंत्रिमंडल के पहिलका बइठक में राज्‍य सरकार के सगरी खाली पड़ल पद भरे के फैसला लिहल गइल. आ तय भइल कि स्‍टीफन मरांडी के विधानसभा के अस्‍थायी अध्‍यक्ष बना के झारखण्‍ड के चउथी विधानसभा के पहिला सत्र छह से नौ जनवरी ले बोलावल जाय.\nदिल्‍ली विधानसभा चुनावो के माहौल कड़ाका शीतलहरी का बावजूद गरमाए लागल बा. आम आदमी पार्टी के संयोजक अरविन्‍द केजरीवाल जगहे जगह सभा करत बाड़न. आ आम आदमी पार्टी अपना 59 गो उम्‍मीदवारन के सूचीओ जारी क दिहले बिया. पिछला विधानसभा चुनाव में मिलल बड़हन हार का बाद कांग्रेसो उबरे के कोशिश में लागल बिया.\nतेरह साल से चलल आवत अफगानिस्‍तान युद्ध के आज अतवार का दिने नेटो सेना औपचारिक रूप से खतम होखे के एलान कदिहलस. एह मौका पर तालिबानी हमला के खतरा देखत काबुल में एगो गोपनीय समारोह कइल गइल.\nसमूचा उत्‍तर भारत घन कुहा आ पाला का चपेट में बा. दिल्ली में अतवार का दिने एह मौसम के सबले ठंडा दिन रहल. एक हफ्ता ले मौसम अइसने रहे के अनेसा जतावल जात बा. उत्‍तर प्रदेश के पूर्वांचलो में कड़ाका के ठंड पड़त बा. बलिया में आजु भर दिन बिजलीओ ना रहल. राज्‍य में अबले नाहियो त 110 लोग मर चुकल बा ठंडा का चलते. कड़ाका के पाला का बीच बर्फीला हवा बहला से यूपी में कई जगहा हालात अउर बिगड़ गइल बा आ नाहियो त इकईस लोग के मरे के खबर बा. बिहारो मे शीतलहर के प्रकोप जारी बा आ मौसम विभाग के कहना बा कि ई सोमार ले चलत रही. दस बरीस में पहिला बेर पटना के तापमान 6॰ से नीचे गिरल बा. आपदा प्रबंधन विभाग सगरो अलाव जरावे ला 28 लाख रुपिया जारी कइले बा बाकिर कतहीं अलाव के व्यवस्था नइखे लउकत. बिहार में पाला से कम से कम सात लोग के मरे के खबर बा.\nमेलबर्न में ऑस्‍ट्रेलिया के साथ तिसरका क्रिकेट टैस्‍ट मैच के तिसरका दिन के खेल खतम होखे का बेरा भारत आठ विकेट पर 462 रन बना के खेलत रहुवे.\nकॉग्रेस पार्टी अतवार का दिेने आपन 130वाँ स्थापना दिवस मनवलसि. मुख्यालय में अध्यक्षा सोनिया गाँधी गोल के झंडा फहरवली आ गोल के अनेके बड़का नेता मौजूद रहले. बाकिर गोल के उपाध्यक्ष राहुल गाँधी ना लउकलन.\nसिख धर्म के दसवाँ गुरू श्री गुरू गोविन्द सिंह जी के 348 वाँ प्रकाशोत्सव आज देश भर में श्रद्धा भक्ति आ हँसी खुशी का साथ मनावल गइल. श्री गुरू गोविन्द सिंह जी के जनम\nसाल 1666 में पटना में भइल रहे. प्रकाशोत्सव के मुख्य समारोह पटना के तख्तश्री हरिमंदिर साहिब में मनत बा. एगो योद्धा होखला का साथही गुरू गोवन्द सिंह जी कवि आ दार्शनिको रहनी आ खालसा पंथ के संरचना का साथे सिक्ख धर्म ला खास योगदान दिहले रहीं.\nभाजपा नेता सुशील कुमार मोदी बिहार में लगातार खराब होखल जात कानून व्यवस्था पर चिंता जतावत कहले कि कानून का राज स्थापित करे के दावा करे वाली जदयू सरकार के नाकामी का चलते बिहार में जंगल राज तेजी से बढ़ल जात बा. दू दिन का भितरे राज्य में तीन गो रेलगाड़ियन में भइल डकैती एकर सुबूत बा.\nराजगीर के किला मैदान में अतवार का दिने 15 दिन ले चले वाला राजगीर महोत्सव के शुरूआत हो गइल. पहिले ई मेला3दिन के होखत रहुवे बाकिर अबकी 15 दिन ले रही. मेला में तरह तरह के सांस्कृतिक कार्यक्रमन का साथही अबकी फैशन शो के आयोजनो होखे जात बा.\nकैमूर जिला के दुर्गावती में पुलिस एगो वाहन चोर गिरोह के चार गो अपराधियन के एगो चोरावल जीप आ दू गो चोरावल मोटरसाइकिल समेत गिरफ्तार कर लिहलस.\nपूर्वी चंपारण जिला के घोड़ााहन इलाका में दू सौ मोबाइल फोन आ 24 गो चांदी के पुरान सिक्का समेत छह गो अपराधियन के पुलिस गिरफ्तार क लिहलस.


JDU became aggressive due to Lalu Prasad Yadav factor on caste census now what next Bhojpuri: जातीय जनगणना पर लालू फैक्टर के चलते आक्रामक भइल जदयू, अब आगे का? – News18 Hindi\nसामाजिक न्याय के लाली देखत-देखत मुखमंतरी नीतीश कुमार भी लाल हो गइले. तब्बे नूं जातीय जनगणना के सवाल पs धुर विरोधी तेजस्वी के रंग में रंग गइले. सामाजिक न्याय के लालिमा में रंगल नीतीश कुमार के भाव-भंगिमा देख के भाजपा के लोग चिंता में पड़ गइल बाड़े.\nलाली मेरे लाल की, जित देखूं तित लाल, लाली देखन में गयी, मैं भी हो गयी लाल . आकाशदीप भोरे-भोरे किताब निकाल के संत कबीर के दोहा रटत रहन. मास्टर बिसम्भरनाथ के घरे भोरे पढ़े के पुरान परिपाटी आजो कायम रहे. हां, अब ललटेन के बदले बिजली के बौल जरे लागल बा. बिसम्भरनाथ शिक्षक रहन . ऊहो फजिरे नित्यक्रिया से निबरित होके गाय के गवत देत रहन. आकाशदीप के दोहा सुन के बिसम्भरनाथ मने मन सोंचले लगले, कबीर दास की जे के कबिता के रहस्यवाद आज राजनीतो में देखाई पड़ रहल बा. ‘मैं भी हो गयी लाल’ के मतलब का बा ? अदृश्य शक्ति के देखत -देखत मन ओकरे में विलीन हो जाला. मौजूदा राजनीति के हाल तs अइसने बुझाता. सामाजिक न्याय के लाली देखत-देखत मुखमंतरी नीतीश कुमार भी लाल हो गइले. तब्बे नूं जातीय जनगणना के सवाल पs धुर विरोधी तेजस्वी के रंग में रंग गइले. सामाजिक न्याय के लालिमा में रंगल नीतीश कुमार के भाव-भंगिमा देख के भाजपा के लोग चिंता में पड़ गइल बाड़े.\nलालू फैक्टर के चलते जदयू भइल आक्रामक\nगाय के सानी-पानी कइला के बाद मास्टर बिसम्भरनाथ फुलवारी में घास सोहे लगले. अतने में बेलपत्तर लेवे खातिर बैजनाथ बटोही ऊहां पहुंच गइले. बैजनाथ बटोही पत्र-पत्रिका में कहानी-लिखत रहन. मास्टर साहेब के पक्का संघतिया रहन. बेलपत्तर तूरला के बाद बैजनाथ बोटोही मास्टर बिसम्भरनाथ से बतियावे लगले. कहले, एह घरी तs नीतीश बाबू के राजनीतिक एसटैंड चर्चा में बा. पेगासस जासूसी कांड अउर जातीय जनगणना पर उनकर बिचार भाजपा से बेलकुल अलग बा. अतना सुन के मास्टर बिसम्भरनाथ खुरपी एक देने राख के घास गढ़ल छोड़ देले. कहले, जदयू के राजनीति रुख के केहू अंदाजा ना लगा सके. जातीय जनगणना के मुद्दा पs पहिले नीतीश कुमार अउर तेजस्वी जादव में जुबानी जंग भइल रहे. जब नीतीश बाबू जातीय जनगणना खातिर केन्द्र सरकार से पुनरबिचार करे के अपील कइले तs तेजस्वी एकरा पs कटाक्ष कर देले. तेजस्वी तंज कसले कि केन्द्र सरकार में हिंसदारी के बादो मुखमंतरी जी काहे अनुनय बिनय कर रहल बाड़े ? अगर केन्द्र सरकार उनकर बात ना मानी तs ऊ का करिहें ? तेजस्वी ई बात के भी क्रेडिट लेवे लगले कि उनके मांग पs जातीय जनगणना के प्रस्ताव बिधानसभा से पास भइल रहे. जब जदयू के ई बुझाये लागल कि ई मुद्दा पs राजद लीड ले रहल बा तs उहो मैदान में कूद गइल. लालू फैक्टर के चलते नीतीश कुमार एह मुद्दा पs आक्रामक हो गइले. नीतीश कुमार सामाजिक न्याय के राजनीत में सबसे आगा रहल चाहत बाड़े.\nके बा पिछड़ा बर्ग के सबसे बड़ हितैषी ?\nबैजनाथ बटोही पूछले, एकर मतलब ई ब कि जातीय जनगणना के आड़ में ई बात के लड़ाई चल रहल बा कि पिछड़ा बर्ग के सबसे बड़ नेता के बा? पिछड़ा वर्ग के सबसे बड़ हितैषी के बा ? एकर जबाब में मास्टर विसम्भरनाथ कहले, राजद होखे भा जदयू , दूनो के मूल आधार पिछड़ा बर्ग के भोटर बाड़े. जदयू के साथे अतिपिछड़ा बर्ग के भोटर बाड़े. मानल जाला कि बिहार में अतिपिछड़ा बर्ग के करीब 25 परसेंट भोटर बाड़े. चुनावी राजनीत में अतना बड़ संख्या के महत्व समझल जा सकेला. 2016 में पंचाइत चुनाव खातिर अतिपिछड़ा बर्ग के 127 जाति के सूची निकलल रहे. एकरा में कई जाति के लोग के ना के बराबर चर्चा होखे ला. अब जइसे पहिरा, सोता सीकलगर, ईटफरोश, रिसिया जइसन जाति के लोग कवना हाल में बाड़े एकर बेलकुल जानकारी नइखे. जदयू के कहनाम बा कि अगर पिछड़ा बर्ग के सभी जाति के लोग के गिनती हो जाई तs कल्याणकारी जोजना बनावे में सहूलियत होई. चर्चा ई बा कि जदयू को लोग ई जानल चाहते बाड़े कि अतिपिछड़ी जाति के वास्विक जनसंख्या का बा ? पिछड़ी जाति में जादव समुदाय अउर गैरजादव समुदाय के आबादी के अनुपात का बा ? अगर ई जनसंख्या मालूम हो जाई तs राजद के खिलाफ चुनावी रणनीति बनावे में आसान हो जाई. ऐह से जदयू जातीय जमगणना खातिर बढ़ चढ़ के मांग कर रहल बा. ओकरा भाजपा का ना, आपन राजनीत के चिंता बा.\nतब बदल जाई राजनीत के पूरा हुलिया\nमास्टर बिसम्भरनाथ अउर बैजनाथ बटोही बतियावत-बतियावत फुलवारी से दलान पs आ गइले. बैजनाथ बटोही पूछले, का जदयू अउर राजद में फेन मेल हो सकेला ? बिसम्भरनाथ कहले, जातीय जनगणना के मांग जोर पकड़ रहल बा. अब तs भाजपा के नेता भी एकर मांग करे लागल बाड़े. मुजफ्फरपुर के भाजपा सांसद अजय निषाद एकर समर्थन कर देले बाड़े. अगर जातीय जनगणना हो गइल अउर एकर रिपोट जारी हो गइल तs समझ लs कि भारत के चुनावी राजनीति के पूरा हुलिया बदल जाई. तब केकर जरूरत होई अउर केकर ना, ई सब जातीय जनसंख्या पs निर्भर करी. कवन जाति के काट में कवन जातीय गठबंधन बनी, ई अबहीं ना कहल जा सकेला. एह से ई कहल जल्दबाजी होई कि नीतीश कुमार अउर लालू जादव में मेल हो जाई. अभी तs केन्द्र सरकार पs दाबव बनावे खातिर राजद-जदयू में मिलाप भइल बा. अगर नीतीश कुमार सरकार के खर्चा पs बिहार में जातीय जनगणना करा देले तs पिछड़ा के मसीहा के नाया तस्वीर बन जाई. तब का नीतीश बाबू के कवनो मदद के दरकार रही ?\nका होई बिहार में ?\nबैजनाथ बटोही फेन सवाल दगले. कहले, अगर मान लीं कि केन्द्र सरकार नीतीश कुमार के प्रस्ताव ठुकरा दिही अउर बिहार में पूरा बिपक्ष जदयू के समर्थन में आ जाई, तs का होई ? मास्टर बिसम्भरनाथ कहले, राजनीत में कवनो चीज असंभव नइखे. लेकिन बहुत कम संभावना बा कि जदयू राजद के साथे सरकार बनावे. अगर नीतीश कुमार राजद संगे सरकार बना लिहें तs ई बात प्रमाणित हो जाई कि 2017 में ऊ सामाजिक न्याय आंदोलन के साथे धोखा कइले रहन. सवाल उठे लागी कि अब भ्रष्टाचार के आरोपी के साथे ऊ कइसे सरकार बना ले ले ? ई कइला से नीतीश बाबू के साख धूमिल हो जाई. दोसर बात ई बा कि ऊ गठबंधन के बादो सरकार चलावे में केहू के दखल पसंद ना करे ले. कहल जाला कि 2017 में लालू जादव के रोज-रोज के हस्तक्षेप से ऊबिया के हीं ऊ आपन रास्ता बदल ले ले रहन. जहां तक हमार भरोसा बा, नीतीश कुमार अपना साख से कबो समझौता ना कर सकेले. काठ के हांड़ी दोहरिया के आग पs ना चढ़ी. बतकही में बैजनाथ बटोली के देर होखे लागल. अतने में उनक लइका पहुंच के कहले, बाबूजी घरे चलीं, माई पूजा करे खातिर बेलपत्तर मांग रहल बाड़ी. (अशोक कुमार शर्मा वरिष्ठ स्तंभकार हैं. यह उनके निजी विचार हैं.)\nBhojpuri Bhojpuri News Lalu Prasad Yadav nitish kumar


‘एक बिहारी सौ पे भारी’ में दिनेशलाल संगे अक्षरा सिंह | Anjoria's Weblog\nअक्षरा सिंह सिनेमा भोजपुरी के मशहूर अभिनेता दिनेशलाल यादव संगे नजर अइहें निर्माता रविशंकर शर्मा के फिलिम ‘एक बिहारी सौ पे भारी’ में. एह फिल्म में निरहुआ का सोझा दू गो अभिनेत्री बाड़ी अंजना सिंह आ अक्षरा सिंह. फिल्म के गाना पहिलही हिट हो चुकल बाड़ी सँ आ यू ट्यूब पर लाखो लोग एह फिलिम के गाना देख लिहले बा.\nफिल्म के निर्देशक जगदीश शर्मा, संगीतकार गुणवंत सेन, गीतकार बिनय बिहारी, प्यारे लाल यादव, श्याम देहाती, अउर विपिन बहार, नृत्य निर्देशक रिक्की गुप्ता अउर दिलीप मिस्त्री, फाइट मास्टर हीरा यादव, छायांकन नरेन्द्र बहूचा के , आ सह निर्माता बाड़ें नागेश मिश्रा, अतुल शर्मा अउर दाजी भाई.\nमुख्य कलाकारन में दिनेशलाल यादव, अक्षरा सिंह, अंजना सिंह, अवधेश मिश्रा, संजया पाण्डेया, बृजेश त्रिपाठी, गोपाल राया, जे. नीलम, पकाश जैस, बाँबी किशन, राकेश बालगोविंद अउर खास मेहमान मौजूदगी में संगीता तिवारी अउर अनारा गुप्ता.\nThis entry was posted in इण्डस्ट्री न्यूज, फिल्म and tagged एक बिहारी सौ पे भारी by Anjoria. Bookmark the permalink.


(मंगल,4अक्टूबर)\nमुंबई में सोमार का दिने भइल ऑटो-रिक्शा हड़ताल का बाद मनसे प्रमुख राज ठाकरे फेर यूपी आ बिहार से आइल लोगन के मुंबई के हर समस्या के जिम्मेदार ठहरवलन. टैक्सी चालक संघ के नेता शरद राव के धमकवले बाड़न कि अगर उनुकर इहे रवैया रहल त उनुकर घर से बहरा निकलल मुश्किल हो जाई.\nप्रधानमंत्री दिल्ली के अंबेडकर स्मारक के विकास करावे के आदेश जारी कइलन.\nभारत-अफगानिस्तान का बीच सामरिक करार पर हस्ताक्षर हो गइल. करजई भारत के धन्यवाद दिहले कि पिछला दस साल से अफगानिस्तान के हर संभव मदद कइलसि.\nदिल्ली उच्च न्यायालय के मुख्य न्यायाधीश दीपक मिश्रा आ केरल उच्च न्यायालय के मुख्य न्यायाधीश जस्ती चेलामेश्वर के देश के सर्वोच्च न्यायालय में न्यायाधीश नियुक्त कर दिहल गइल.\nअन्ना हजारे कांग्रेस सरकार के अल्टीमेटम दे दिहले कि अगर शीत सत्र ले लोकपाल बिल पास ना भइल त ऊ चुनाव में कांग्रेस के वोट ना देबे के अपील करीहें आ यूपी चुनाव का बेरा लखनऊ में उपवास परबइठ जइहें. तले तेरह अक्टूबर के हिसार में होखे जा रहल लोकसभा उपचुनाव में कांग्रेस का खिलाफ वोट डाले के कहले बाड़न आ दशहरा बाद आपन आंदोलन शुरु करे के योजना बनवले बाड़े.\nजनता पार्टी के अध्यक्ष सुब्रमण्यम स्वामी केंद्रीय गृह मंत्री पी. चिदम्बरम पर हमला जारी राखत फेर कहले कि जेल में बंद केंद्रीय दूरसंचार मंत्री रहल ए. राजा का बराबरे दोषी बाड़न.\nकेन्द्र सरकार गुजरात सरकार से कहले बिया कि संजीव भट्ट आ उनुका परिवार के पूरा सुरक्षा दिहल जाव.\nबेलूर मठ में अष्टमी का दिने हजारों लोग कुमारी पूजा के दर्शन कइल.\nआईआईटी छात्रन के स्तर का बारे में नारायणमूर्ति के बयान के चारो तरफ से आलोचना होत बा. चेतन भगत त इहाँ ले कह दिहले कि बॉडी शॉप चलावे वाला का मुँह से अइसनबाति शोभा नइखे देत.\nमध्य प्रदेश के उज्जैन में ओहिजा के कलेक्टर एम. गीता अपना सहयोगियन का साथ चौबीस खम्बा माता के नवरात्र के अष्टमी पर शराब के परंपरागत प्रसाद चढ़वली.\nकांग्रेस के महासचिव दिग्विजय सिंह ट्विट कइले बाड़न कि ऊ राज्य के राजनीति में लवटे नइखन जात.\nतेलंगाना मुद्दा पर मंगल के 22वों दिने हड़ताल जारी रहल.\nगोवा विधानसभा के लोकलेखा समिति के अवैध खनन पर तैयार रपट एगो कांग्रेसी विधायक ले के चल गइल जवना के सदन में पेश करे के रहे.\nमुम्बई के एगो अदालत मंगल का दिने बॉलीवुड अभिनेता फरदीन खान के साल 2001 में कोकीन खरीदे के कोशिश के दोषी ठहरा दिहलसि. अब फरदीन के छह महीना के सजा हो सकेला.\nएक साल में महिला डिब्बे में घुसे वाला मरदन से 11 लाख रुपिया वसूललसि दिल्ली मेट्रो रेल कार्पोरेशन.\nअत्याधुनिक सुविधाअन से लैस रही आडवाणी के ‘रथ’. एहमें लिफ्ट आ दूरसंचार के सगरी सुविधा रही.\nझारखण्ड में दुर्गा पूजा पर सशस्त्र पुलिस अपना एके47 आ ग्रेनेड के पूजा करेले.\nलगातार दुसरका दिने भइल हंगामा का बाद जम्मू कश्मीर विधानसभा अनिश्चितकाल ला स्थगित.\nसंजीव भट्ट की गिरफ्तारी के गलत बतवलन अन्ना हजारे. भाजपा कहलसि कि अन्ना के पूरा मामिला बतावले नइखे गइल.\nवोट खातिर नोट मामिला में भाजपा सांसद अशोल अर्गल के आरोपी बना दिहलसि दिल्ली पुलिस.\nरूस यात्रा पर गइल रक्षा मंत्री एकेएंटनी ओहिजा द्वितीय विश्वयुद्ध के शहीदन के श्रद्धांजलि दिहलन.\nबेरूत में भइल एशियाई जूनियर जूडो में सुशीला देवी के स्वर्ण पदक मिलल. भारत के कुल सात गो पदक मिलल.\nबराक ओबामा खुद के कमजोर उम्मीदवार मान लिहलन.\nभौतिकी के क्षेत्र में अमूल्य योगदान खातिर अमेरिका के सॉल पर्लमटर आ एडम रीस आ अमेरिकी मूल के आस्टेलियाई नागरिक ब्रायन श्मिट के साल 2011 के नोबेल पुरस्कार देबे के एलान हो गइल.\nविदेशी चिकित्सकन के अब ब्रिटेन में भाषा परीक्षा देबे के होई. अंग्रेजी में फेल होखे वाला डाक्टर ओहिजा डाक्टरी ना कर पइहन.\nपाकिस्तान में मंगल का दिने 12 गो शिया मुसलमानन के हत्या कर दिहल गइल.\nओबामा भारतीय मूल के3गो वैज्ञानिकन आ अमेरिकी नगारिक डॉक्टर कार्तिक ए श्रीनिवासन, सुमिता पेनाथुर आ हरी श्राफ के राष्ट्रपति पुरस्कार से सम्मानित कइलन.\nतीन दिन पहिले निधन भइला का बावजूद कनाडा में जनमल कोशिका जीवविज्ञानी राल्फ स्टेनमेन के नोबेल पुरस्कार दिहल जाई. नोबल पुरस्कार जिन्दे लोगन के दिहल जाला बाकिर अबकि दुर्भाग्य से एलान होखे से ती दिन पहिलहीं स्टेनमेन के निधन हो गइल.\nअमेरिका का टेक्सास में एगो रासायनिक संयंत्र में भयंकर आग लागल बाबाकिर केहु के मरला के खबर नइखे.\nमंगल का दिने शेयर बाजार में सेंसेक्स 287 अंक गिरल.\nपश्चिम बंगाल के विश्व बैंक से 25 करोड़ डॉलर के कर्जा मिली. जवना से राज्य में लघु सिंचाई के काम करावल जाई.\nवित्तीय सहयोग खातिर भारत-स्विटजरलैंड में समझौता पर दस्तखत हो गइल.\nनृत्य निर्देशक रेमो डिसूजा के मंगल का दिने अस्पताल में भरती करावल गइल. रेमो के डेंगू हो गइल बा.\nअब हनुमान भक्त लोग अमिताभ के आवाज में हनुमान चालीसा सुन सकेला.\nशबाना आजमी के एक्शन एड इंडिया के अध्यक्ष बनावल गइल.\nसुपरस्टार रजनीकांत आ बॉलीवुड बादशाह शाहरुख खान के अब एक साथ ‘रा.वन’ में देखल जाई जवना खातिर रजनीकांत अपना खराब तबियत का बावजूद शूटिंग करावे अइलन.\nचैम्पियंस लीग मैच में मंगल का दिने न्यू साउथ वेल्स सुपर किंग्स के 46 रन से हरा दिहलसि.\nमौजूदा चैम्पियन भारत के डबल ट्रैप निशानेबाज रंजन सोढ़ी वर्ल्ड कप शूटिंग फाइनल में चीन के हू बिनयुआन को हराके स्वर्ण पदक जीत लिहलन.\nचैम्पियंस लीग मैच में त्रिनिदाद टोबैगो टीम कोबराज के हरा दिहलसि. अब कोबराज सेमीफाइनल के दौड़ से बाहर हो गइले.\nविश्व मुक्केबाजी चैम्पियनशिप में क्वार्टर फाइनल में जगह बना लिहला का बाद देवेंद्रो सिंह आ मनोज कुमार के लंदन ओलम्पिक में शामिल होखे के योग्यता मिल गइल.\nईरानी ट्रॉफी मैच में जीत से राजस्थान टीम 590 रन दूर रह गइल बिया.\nविश्व जूनियर स्क्वॉश रैंकिंग में भारत के तीन गो खिलाड़ी टॉप टेन में.\nइंग्लिश क्रिकेट टीम हैदराबाद पहुंच गइल.


मुम्बई 04 अप्रैल (वार्ता). अमेरिका आ चीन के व्यापारिक लड़ाई का चलते आजु ढेराइल निवेशक भारत के शेयर बाजार में बिकवाली करे लगलें आ शेयर बाजार शुरुआती बढ़त बनवलाका बावजूद गिर के बंद भइल. जालकारन के कहना बा कि दुनिया के मौजूदा हालात जोखिम भरल निवेश का उलुटा हो गइल बा. एक तरफ अमेरिका आ\nबैंक में पैन आ आधार जमा करावे के समय सीमा बढ़ि गइल\nनयी दिल्ली 31 मार्च (वार्ता). बैंक खाता से पैन नं आ आधार कार्ड जोड़वावे के समय सीमा केन्द्र सरकार अब बेमियादी समय ले बढ़ा दिहले बिया. वित्त मंत्रालय आजु बतवलसि कि एह बारे में सुप्रीम कोर्ट के फैसला आ गइला का बादे ओकरा हिसाब से नया तारीख बतावल जाई. आजु जारी भइल वित्त मंत्रालय के\nमुंबई 23 फरवरी (वार्ता) कच्चा तेल का दाम में गिरावट आ निमना वैश्विक इशारा का दम पर देश के शेयर बाजार में आजु चौतरफा लिवाली रहल आ बाजार हप्ता के सबले ऊँचाई पर चहुँप गइल. घरेलू शेयर बाजार लगातार दूसरा दिने मजबूत रहल. बीएसई के सेंसेक्स 0.95 फीसदी 322.65 अंक चढ़ि के 34,142.15 अंक पर\nपटना 23 फरवरी (वार्ता) बिहार के मुख्यमंत्री नीतीश कुमार चार दिन के जापान यात्रा का बाद आजु पटना लवटि अइलन. पटना हवाईअड्डा पहुंचला प राज्य सरकार के मंत्री, जनता दल यूनाईटेड (जदयू) नेता लोग आ कार्यकर्तन के भीड़ गाजा-बाजा साथे उनुकर भव्य स्वागत कइलें. हवाईअड्डा पर संसदीय कार्य मंत्री श्रवण कुमार, शिक्षा आ विधि मंत्री\nजिलाधिकारी आ एसपी मोटरसायकिल से लिहलें शहर के हाल\nदेवरिया,22 फरवरी(वार्ता). देवरिया में काल्हु बुध का दिने जिलाधिकारी आ पुलिस अधीक्षक मोटरसायकिल चलाके शहर के हाल जनलन. आधिकारिक सूत्र बतवलें कि जिलाधिकारी सुजीत कुमार आ पुलिस अधीक्षक राकेश शंकर शहर के समस्या जाने बूझे ला खुदे मोटरसायकिल चलावत शहर घूमलें. हेलमेट पहिरले एह दुनु अधिकारियन के शहर का गलियन में घूमत देख लोग सन्न\nतीन बरीस में 40 लाख नवहियन के रोजगार मिली यूपी में : योगी\nलखनऊ, 21 फरवरी (वार्ता). राजधानी लखनऊ में आजु से शुरू दू दिन के ‘इन्वेस्टर्स समिट’ में दुनिया के खासमखास कारोबारी हस्तियन का मौजूदगी से उत्साहित मुख्यमंत्री योगी आदित्यनाथ कहनी कि समिट से यूपी में निवेश बढ़ी आ राज्य के 40 लाख नवहियन के रोजगार मिले के मौका बनी. योगी जी कहनी कि प्रधानमंत्री नरेन्द्र मोदी\nराज्यपाल नाईक से मॉरीशस के रक्षा मंत्री अनिरूद्ध जगन्नाथ शिष्टाचारिक भेंट कइलें\nलखनऊ 20 फरवरी (वार्ता) उत्तर प्रदेश के राज्यपाल राम नाईक से आज राजभवन में मॉरिशस के रक्षामंत्री अनिरूद्ध जगन्नाथ शिष्टाचारिक भेंट कइलें. एह बारे में राज्यपाल नाईक जी कहनी कि भारत आ मॉरिशस के डीएनए लगभग एके ह. मॉरिशस से भारत के पुरान रिश्ता ह आ आध्यात्मिक अउर सांस्कृतिक दृष्टि से दुनु देशन में एकरूपता\nलखनऊ, 20 फरवरी (वार्ता) यूपी के राजधानी लखनऊ में काल्हु से होखे जा रहल दू दिन के इन्वेस्टर्स समिट में शामिल होखे ला निवेशक आवल शुरू क दिहले बाड़ें. प्रदेश के औद्योगिक विकास मंत्री सतीश महाना आजु बतवलन कि इन्दिरा गांधी प्रतिष्ठान में आयोजित इन्वेस्टर्स समिट अपना में एगो ऐतिहासिक समिट होखी, जवना के देश\nमुम्बई 19 फरवरी (वार्ता) पीएनबी में भइल करोड़ों रुपियन के फर्जी लेनदेन में कुछ अउरिओ कारोबारियन के सनइला के अनेसा देखत आ गीतांजलि जेम्स अउऱ नीरव मोदी के ठिकानन पर जांच एजेंसियों के जारी कार्रवाई का दबाव में आजु सोमार का दिने बिकवाल हावी रहलें. एह चलतो बीएसई सेंसेक्स 236.10 अंक ढिमला के 33,774.66 अंक\nविश्व आर्थिक मंच के सालाना सभा के संबोधित करे दावोस चहुँपल पीएम मोदी काल्हु दिनभर अनेके बइठकन में शामिल हो के देश के हित पोढ़ करे वाला विचार विमर्श कइलन. स्विट्जरलैण्ड के दावोस में आजु ऊ वर्ल्ड एकॉनामिक फोरम के 48 वाँ सालाना जलसा के संबोधित करीहें. देश से कवनो प्रधान मंत्री कई युग का\nकरिया धन का खिलाफ बड़हन सर्जिकल स्ट्राइक\nमंगल का रात देश के करिया कमाई करे वालन का खिलाफ एगो बड़हन सर्जिकल स्ट्राइक करत भारत सरकार 500 आ 1000 रुपिया के नोट के प्रचलन बल्द क दिहलसि. अचानक भइल एह एलान से सगरी धनपशुअन के ठकुआ मार दिहलसि. केहु के इचिको अन्दाजा ना रहुवे कि मोदी सरकार सचहूँ करिया धन का खिलाफ अतना\nदिल की धड़कन तेज हो रही, तेज करो लय बाजे की\nलुकावल चोरावल धन के एलान क के साफ़ सुथरा बन जाए के मौका देबे वाली अघोषित आय घोषणा योजना के आखिरी दिन जस जस नियरा आवल जाट बा तस तस आमदनी वाला लोग के धड़कन बढल जाटी बा। लोग का मन में उमड़त घुमड़त तरह तरह के सवालन के जवाब मुहैया करावे खातिर आयकर विभाग\nआम जनता में अपना ‘परम श्रद्धेय’ ‘यशस्वी’ प्रधानमंत्री नरेंद्र मोदी खातिर कतना लगाव बा आजु बलिया ई देखा दिहलसि. भोरहीं से लोग के जत्था जुटल शुरू हो गइल रहे आ जस जस सभा के टाइम नियरात रहुवे तस तस लोग के बेचैनी बढ़ल जात रहुवे समय रहते माल्देपुर चहुँप जाए के. भीड़ के उछाह देखिये\nशराब बन्दी में अझूराइल बिहार\nबिहार में लगावल शरा बन्दी का बाद अब पूरा प्रशासन के एकर कील काँटी सझुरावे में लागल बा. सभकर धेयान एही पर बा कि एकरा के कइसे सफल बनावल जाय. जौ का साथे घुन पिसाला वाला कहावत के सही बनावत ताड़ी के कारोबार से आपन घर गिरस्थी चलावे वाला गरीब पासी समाज का सोझा भूखमरी


बम धमाका – टटका खबर\nपटना बम विस्फोट मामिला मे गिरफ्तार इम्तियाज पुलिस रिमांड मे\nपटना 29 अक्टूबर (वार्ता) पटना मे दु दिन पहिले भइल सीरियल बम विस्फोट का मामिला मे गिरफ्तार इम्तियाज अंसारी से पुलिस आज गहन पूछताछ करत बिया. पुलिस सूत्र बतावत बाड़े कि इम्तियाज के पूछताछ खातिर सात दिन के पुलिस रिमांड पर ललीहल गइल बा. ओकरा से अपर पुलिस महानिदेशक (रेल) पी.एन.राय समेत अउरियओ अधिकारी पूछताछ\nबम धमाके मे मरल लोग के परिवार के पांच..पांच लाख रूपिया दी भाजपा\nपटना 28 अक्टूबर (वार्ता) भाजपा.का ओर से पटना के बम धमाकन में मराइल लोग के परिवार के पांच पांच लाख रूपिया दीहल जाई. प्रदेश भाजपा के बड़ नेता आ सरकार में मंत्री रहल गिरिराज सिंह कहलन कि बम धमाका से मरल सगरी छह लोग के परिवार के पार्टी कोष से पांच पांच लाख रूपिया मुआवजा\nहैदराबाद में बम धमाका\nआजु बियफे साँझ घरी हैदराबाद के दिलखुशनगर बस स्टैंड का लगे दू गो बम धमाका भइल जवना से नाहियो त बीस लोग के मरे आ अठहत्तर लोग के घवाहिल होखे के खबर बा. देश के प्रधानमंत्री आ गृहमंत्री एह घटना पर शोक जतवले बाड़े. ओने आस्ट्रेलिया क्रिकेट टीम हैदराबाद में क्रिकेट खेले से मना कर


अइला के डर ना, परिकला के डर बा - The Logical News\nउपर से नीचे ले कांग्रेस के करीब हर बड़का नेता कवनो ना कवनो बड़ घोटाला में शामिल रहल बा भा कवनो दोसरा अपराध में. अपना पहिला सरकार का दौरान मोदी सरकार सावधानी बरतलसि आ एह लोग के अपना निशाना पर ना लिहलसि.\nबाकिर अपार बहुमत का बाद बनल दोसरको सरकार का दौरान अगर ई कांग्रेसी घोटालाबाज धरइलें ना, आ जेहल में डलइलें ना त मोदी के भगतन के निराशा के सीमा ना रही.


दुर्गा फिल्म्स प्रोडक्शन के पहिला फिल्म के मुहूर्त – Anjoria\nपिछला दिने दुर्गा फिल्म्स प्रोडक्शन के पहिला फिल्म, जवना के अबहीं नाम नइखे रखाइल, के भव्य मुहूर्त शीशा रेस्टोरेंट, अंधेरी (प.), मुंबई में भोजपुरी सिनेमा जगत के गणमान्य हस्तियन का मौजूदगी में करावल गइल. निर्माता दुर्गा प्रसाद वर्मा के एह फिल्म के निर्देशक अवधेश यादव, लेखक सुरेन्द्र मिश्रा, गीतकार बिपिन बहार आ श्याम देहाती, अउर संगीतकार लाल सिन्हा हउवें. कलाकारन के चयन अबही बाकी बा.\nएह फिल्म में मयभा महतारी आ ओकर आपन बेटा आ सौतेला बेटा के बीच के रिश्ता के भावनात्मक चित्रण होई. फिल्म के मुहूर्त पर अभय सिन्हा, जगदीश शर्मा, हैरी फर्नांडीस, राजदीप सैनी, संजय पांडेय, दीपक भाटिया, रवि सिन्हा, राजेश (रजनीश), फहीम खान, रवि उज्जैन अउर राजू वगैरह गणमान्य लोग मौजूद रहे. मिर्जा अज़हर बेग एह मौका के खास मेहमान रहलें.


कौन बनेगा करोड़पति अब भोजपुरी में – Anjoria\nApr 8, 2011 के बनी करोड़पति, गेम शो\nकंप्यूटर जी आप्शन ए के लॉक कर दिहल जाव ! शायद अइसने कवनो संवाद अब महुआ टी वी पर शुरु होखे जा रहल लोकप्रिय गेम शो “कौन बनेगा करोड़पति” के भोजपुरी संस्करण में शॉटगन सिन्हा बोलल करीहें. जल्दिये ई शो महुआ टी वी पर शुरु होखे जा रहल बा आ एकर निर्माता रहीहें सिद्धार्थ बसु जे हिन्दी वाला शो के निर्माण कइले रहुवन. बसु के कंपनी बिग सिनर्जी एह शो का माध्यम से ओह गलतफहमी के मेटा दिहले रहले कि हिन्दुस्तान में टीवी पर उहे शो चल सकेला जवन महिला प्रधान होखे. भोजपुरी पट्टी से बहुते लोग तब एह शो में हिस्सा लिहले रहुवे आ इहे सब देख के महुआ भोजपुरी में एह शो के निर्माण के फैसला लिहले बा. भोजपुरी शो के एकर शत्रुघ्न सिन्हा रहीहें.\n“के बनी करोड़पति” के प्रसारण सोमार से शुक ले रोज रात नौ बजे से कइल जाई. शो में शामिल होखे खातिर महुआ टीवी पर नौ गो सवाल पूछल जाई जेकर सही जबाब देबे वालन में से प्रतिभागी चुनल जइहें. सवाल पूछे के काम १० अप्रेल से १८ अप्रेल का बीच होखी. महुआ टीवी देखत रही आ जबाब देत रहीं.\nहँसी के तड़का में जिम्मी मोसेस\n4 thought on “कौन बनेगा करोड़पति अब भोजपुरी में”\nke bani kadorpati\nके जानत बा ?\nMAHUAA TV CHANNEL KE SAB KOI KE HAMAR PRANAM,\nBHOJPURI BOLE WALA LOG, BHOJPURI SAMAJ BHARAT KE HAR AREA ME BA,auri BIDESHO ME BA, TA HUM CHAHAT RAHI KI SAB AREA ME BASAL BHOJPURI LOGAN KE BHI KE BANI CRORPATI KHATIR SELECTION HOKO.\nमहुआ टीवी से कवनो अनुरोध करे खातिर सीधे ओकरा कार्यालय से बात करीं भा ओकरा वेबसाइट पर मैसेज दीं. अँजोरिया के महुआ टीवी का साथ कवनो तरह के औपचारिक संबंध नइखे.\nLeaveaReply to laxmanpathak\tCancel reply


भिखारी ठाकुर के जीवन आ साहित्य : डॉ. जयकान्त सिंह | जोगीरा\nHome आलेख भिखारी ठाकुर के जीवन आ साहित्य : डॉ. जयकान्त सिंह\nपरनाम ! स्वागत बा राउर जोगीरा डॉट कॉम प, रउवा सब के सोझा बा जयकान्त सिंह जी के लिखल भिखारी ठाकुर के जीवन आ साहित्य , पढ़ीं आ आपन राय दीं कि रउवा जयकान्त सिंह जी के लिखल इ रचना कइसन लागल आ रउवा सब से निहोरा बा कि शेयर जरूर करी।\nआज भोजपुरी भासा, समाज, साहित्य, आ रंगकर्म के क्षेत्र में अपना जीवन-काल के हजूरा कई गुना अधिक लोकप्रिय, लोकप्रभावी आ लोकप्रसिद्ध कवि, नाटककार, नाट्यकर्मी भिखारी ठाकुर के गोलोक दिवस ह । 10 जुलाई , 1971 ई. के ऊ चउरासी बरिस के रचनात्मक जीवन जी के एह चउरासी लाख जोनी वाला इहलोक तेज के परलोक बासी हो गइल रहलें।\nउनका जीवन आ साहित्य पर उनका जीवन-काल से लेके आज तक एक से बढ़ के एक कलमकार आ अध्येता अपना सूझ-समझ आ समरथा के मुताबिक लिखत-बोलत आइल बाड़ें आ आगहूँ लिखिहें-बोलिहें। एह लिखवइया-बोलवइया लोग के आपन-आपन साहित्यिक , सामाजिक , सांस्कृतिक जातीय समझ आ स्वार्थ बा।\nअब तक का अध्ययन-अनुसंधान के अनुसार भिखारी ठाकुर का जीवनकाल में उनका जीवन आ साहित्य पर आपन कलम चलावे वाला पहिला कलमकार रहलें महेश्वर प्रसाद।\nभिखारी ठाकुर के जीवन आ साहित्य से जुड़ल उनकर कई गो आलेख सन् 1944-45 में हिन्दी के ‘सरस्वती’ , ‘माधुरी’ आ ‘आर्य महिला’ पत्रिका में छप चुकल रहे। जवन बाद में उनका कुछ आउर आलेखन के मिला के ‘जनकवि भिखारी ठाकुर’ नाम से छपल भोजपुरी परिवार,पटना से सन् 1964 ई.(वि. सं. 2021) में। महेश्वर प्रसाद आगे चल के महेश्वराचार्य नाम से लिखे लगलें आ खूब लिखलें।\nफेर भिखारी ठाकुर के जीवन आ साहित्य से जुड़ल उनक आलोचनात्मक पुस्तक ‘भिखारी’ छपल सन् 1978 ई. में लोककलाकार भिखारी ठाकुर आश्रम, कुतुबपुर,सारन से। महेश्वराचार्य के अलावे भिखारी ठाकुर के जीवन आ साहित्य पर उनका जीवन काल में लिखे-बोलेवालन में प्रमुख रहलें – राहुल सांकृत्यायन, मनोरंजन प्रसाद सिनहा , अविनाश चन्द्र विद्यार्थी ।\nएह प्रमुख लोगन के अलावे भिखारी ठाकुर पर जे लोगन के कलम चलल, ओकरा में नागेन्द्र प्रसाद सिंह, सिपाही सिंह ‘श्रीमंत’ , तैयब हुसैन ‘पीड़ित’ राम निहाल गुंजन , प्रो. साधुशरण सिंह ‘सुमन’ , डॉ. उषा वर्मा , डॉ. धीरेन्द्र बहादुर चाँद , प्रो. ब्रजकिशोर , भगवती प्रसाद द्विवेदी , अक्षयवर दीक्षित, डॉ. शोभनाथ लाल , डॉ. शंकर प्रसाद , डॉ. जयकान्त सिंह ‘जय’ , अशोक कुमार सिनहा, जितेन्द्र यादव , रामदास राही आदि।\nएकरा में जहाँ अधिकाधिक लोग भासिक, साहित्यिक आ सांस्कृतिक सूझ-समझ से आपन भाव-बिचार ब्यक्त कइलें त उहँवे कुछेक लोग सामाजिक-जातीय समझ-स्वार्थ आ समसामयिक राजनीतिक चिन्ता-चिन्तन से प्रभावित होके आपन बात राखल।\nअइसे भिखारी ठाकुर अपनहूँ अपना जीवन-यात्रा आ साहित्य-लेखन के लेके बहुते बारीकी से लिखले-बोलले आ बतवले बाड़न। भिखारी ठाकुर के आत्मकथ्य आ साहित्य-सृजन के अलावे एह तमाम बिद्वान लोग का लिखित-प्रकाशित कृतियन के सम्यक् निरपेक्ष अध्ययन के बादे उनका जीवन आ साहित्य पर सांगोपांग बात राखल जा सक्अता। अपना बिदेसिया, गबरघिंचोर, बेटी बियोग, भाई बिरोध, सिरी गंगा अस्नान आदि लोकप्रिय आ लोकप्रभावी नाटकन खातिर लोकप्रसिद्ध जनकवि भिखारी ठाकुर के उनका गोलोक दिवस पर विनयी भाव से सरधांजलि आ बारम्बार नमन।\nजयकान्त सिंह जी के लिखल अउरी रचना पढ़ें खातिर क्लिक करीं\nजयकान्त सिंह जी\nपिछला लेखविद्या शंकर विद्यार्थी जी के लिखल चार गो भोजपुरी गजल\nअगिला लेखभोजपुरी खातिर धरना प्रदर्शन सफलतापूर्वक भइल सम्पन्न\nकलम उगलत बा आग\nकन्हैया प्रसाद रसिक जी के लिखल भोजपुरी गीत जिनिगी